ועדת הכספים, כנסת 24, פרוטוקול מספר 40, 2021-06-28 10:00

אלכס קושניר: בוקר טוב לכולם.

אלכס קושניר: היום 28 ביוני 2021, י"ח בתמוז התשפ"א.

אלכס קושניר: היום יהיו לנו שלושה דיונים.

אלכס קושניר: הראשון הוא הסקירה של ד"ר רון תומר, עוד מעט נדבר על זה כמובן, לאחר מכן נדבר על מתווה הסיוע למשפחות הנספים בטרגדיה בהר מירון, ואחר כך נעבור למינוי מנכ"ל בלשכת הנשיא הנבחר.

אלכס קושניר: יש כאן מעט ח"כים ואני מבין למה.

אלכס קושניר: רוב חברי הכנסת נמצאים בוועדה המסדרת.

מוסי רז: פה הרבה יותר מעניין.

אלכס קושניר: עושים שם כבר יומיים הטרלה של הכנסת.

אלכס קושניר: בנימה אישית אני חייב לומר שאני גם חבר בוועדה המסדרת ואני נמצא בקבוצה של חברי הכנסת שמתכתבים.

אלכס קושניר: ברגע שנקבע אתמול בוועדה המסדרת הדיון כאן ראינו הרבה מאוד תלונות על כך שמדובר בצום.

אלכס קושניר: עד כמה שאני יודע – רון תומר, אתה כנראה תוכל לתמוך במה שאני אומר עכשיו, לפחות עובדתית – הצום הזה הוא יום עבודה רגיל במשק ולכן לא כל כך הבנתי מה הייתה ההערה.

מוסי רז: זה צום מיוחד, שצריך ללכת לשרב בחוץ במאחז בלתי חוקי כדי לעבור אותו.

ינון אזולאי: זה צום בעקבות זה שנחרבו החומות.

ינון אזולאי: מוסי, אם אתם לא יודעים את האל"ף-בי"ת של היהדות וזו המדינה שאתם רוצים לעשות פה אז תבינו באיזה מקום אתם נמצאים.

ינון אזולאי: עד כמה עצוב שאין לך מושג מה הוא הצום הזה ואתה לא מקיים אותו.

ינון אזולאי: לא יודע במה מתבטא אצלך העם היהודי, המדינה היהודית.

מוסי רז: זה לא קשור לידיעת יהדות.

מוסי רז: כשאתה תומך בגנבים - - -

אלכס קושניר: עד כמה שאני יודע נהוג בוועדה לפחות לתת ליושב-ראש לגמור את דברי הפתיחה.

אלכס קושניר: אני בטוח שאנחנו נריב עוד הרבה אבל כרגע אני מבקש מכם - - -

ג'ידא רינאוי-זועבי: אתה אמרת לינון אזולאי בשבוע שעבר שתתקיים ישיבת הוועדה, אז נמשיך בסדר היום.

ינון אזולאי: הוא לא התכוון לזה, אל תביני לא נכון.

אלכס קושניר: אני מבקש לסיים את דבריי.

אלכס קושניר: אני אומר שלא הבנתי את התרעומת, זה דבר אחד.

אלכס קושניר: דבר שני, אם כבר כל כך חשוב להיות בצום ולנוח אז למה להטריל את הוועדה עד שעה כל כך מאוחרת?

אלכס קושניר: לפני שאנחנו עוברים לסקירה של ד"ר רון תומר, אם יש לכם הצעות לסדר, חברים, אז בבקשה.

אלכס קושניר: ינון, בבקשה.

ינון אזולאי: למען האמת חשבתי להתחיל את הדיון ישר עם רון תומר, אבל דיברתם, אז אנחנו רק ניתן תשובה.

ינון אזולאי: "ואף אתה הקהה את שיניו" – מוסי, גם אתמול אחת מחברות האופוזיציה עלתה ואמרה: חם בחוץ, אנחנו בחום.

ינון אזולאי: לא מעניין אותנו חום או קור.

ינון אזולאי: כשיש צום, זו ההלכה היהודית, אנחנו נעשה את זה.

ינון אזולאי: אנחנו בוכים על חורבן הבית.

ינון אזולאי: אנחנו נלחמים שלא תהיה שנאת חינם.

ינון אזולאי: אתם באים לפה ורוצים לעשות שנאת חינם.

ינון אזולאי: אמרנו שלא מקובל, הווה אומר שיש כללים בכנסת – יש ימים שבהם לא עושים דיונים – ועל זה באה התרעומת.

ינון אזולאי: זה כמו שהיום ב-8:30 בבוקר התחיל דיון בוועדה המסדרת אבל חברי הקואליציה לא היו שם.

ינון אזולאי: אם אתם קובעים דיונים אז תהיו שם, אם אתם לא נמצאים אז אל תהיו שם.

אלכס קושניר: הייתי פה משעה 7:30.

ינון אזולאי: אם רוצים לעשות, ואתה אומר שאתמול סיימו מאוחר, אם כבר נמצאים אז נמצאים.

ינון אזולאי: אין בעיה, אנחנו בהתחלה גם החרמנו את הדיון בכלל.

ינון אזולאי: אחר כך כשבאתם ורציתם להוסיף עוד דברים אז אנחנו עושים את זה.

ינון אזולאי: אני מקווה שהוועדה בראשותך תלך לפי הכללים הנהוגים בכנסת.

ינון אזולאי: אני מקווה מאוד שפה אתה תשרה יותר אהבת חינם מאשר את שנאת חינם כפי שקורה בוועדות אחרות.

ינון אזולאי: אני חושב שזה מה שהיה עד עכשיו וזה מה שצריך להיות, הייתה התחשבות בכולם, ואני חושב שזה גם הקו שאתה תרצה להמשיך אותו כדי שתהיה פה אווירה טובה.

ינון אזולאי: אבל לא יכול להיות שיבואו כאלה ויגידו לי: י"ז בתמוז, חום או לא חום.

ינון אזולאי: עוד מעט בא תשעה באב, ובתשעה באב אני מקווה מאוד שלא תיתנו לעובדי הכנסת לעבוד באותו יום כי זה יום שגם כך הוא יום בחירה, זה יום שלא נוהגים לעבוד בו, אין ברכה בעשייה בו.

אלכס קושניר: זה יוצא בשבת.

ינון אזולאי: זה יוצא במוצאי שבת וביום ראשון.

ינון אזולאי: הצום עצמו הוא ביום ראשון.

ינון אזולאי: אלכס, אחר כך בארבע עיניים אתן לך עוד כמה תאריכים, ואני יודע שאתה בקיא ואתה יודע, אני מכיר את השורשים שלך.

ינון אזולאי: לכן אני אומר, עניין הצום לא נוגע לחום או לא חום, זה לא נוגע לצמא או לא צמא.

ינון אזולאי: אתמול כשהלכנו לאביתר הלכנו לחזק את היישוב היהודי, הלכנו לחזק עוד מאחז של היהדות שם על מנת שלא יבואו הכובשים והפולשים הפלסטינאים וירצו לקחת לנו את הביטחון של המדינה שלנו.

ינון אזולאי: הגיע הזמן שתבינו שגם שם זה המדינה היהודית, המדינה שלנו, לעד ולעולמי עד.

מוסי רז: לא שמענו שהחילו שם את החוק.

אלכס קושניר: תודה רבה, ינון.

אלכס קושניר: מי עוד?

ולדימיר בליאק: תודה, אדוני היושב-ראש, בוקר טוב.

ולדימיר בליאק: קודם כול, אני לא מתרגש מן העניין של 8:30.

ולדימיר בליאק: בכל חיי עבדתי מ-8:30 במגזר הפרטי, אני חושב שאין בזה שום דבר חריג.

ינון אזולאי: אני קם ב-5:30.

ולדימיר בליאק: אם המשק היה פתוח ביום צום אז ראוי שגם אנחנו נעבוד, כך זה נראה לי לפחות.

ולדימיר בליאק: לעצם העניין, קיבלנו את תזכיר החוק לגבי המשך החל"ת אחרי 1 ביולי וטרם ברור מה יהיה עם המענקים לעצמאים, בעיקר בענף התיירות, ולא רק.

ולדימיר בליאק: אני מצפה ממשרד האוצר, מרשות המסים, לתת מענה גם לנושא הזה.

ולדימיר בליאק: תודה.

אלכס קושניר: לגבי מה שאמרת, אני חושב שאנחנו במהלך הדיון על החוק נשמע גם על מתווה של משרד האוצר בנושא ענף התיירות.

אלכס קושניר: זה כמובן ענף שצריך לקבל סיוע.

אלכס קושניר: באופן כללי, אני רוצה להגיד להמשך השבוע, במידה והצעת חוק הארכת החל"ת תעבור היום בקריאה הראשונה בכנסת אז אנחנו נצטרך להתאים את סדר היום, כי הצעת החוק הזאת חשובה מספיק כדי לתת לה קדימות מבחינת דיוני ועדת הכספים.

אלכס קושניר: בהמשך לדבריך, ינון, אני מקווה שהדיונים על הצעות החוק פה, שבסוף באות להיטיב עם הציבור, יהיו ענייניים ונשאיר את הפוליטיקה מחוץ לחדר.

אלכס קושניר: מכאן אני רוצה לעבור להמשך הסקירות שאנחנו עושים כאן.

אלכס קושניר: בשבוע שעבר שמענו סקירות בעיקר מגורמי ממשל, גם את ראש רשות המסים וגם את נגיד בנק ישראל והחשב הכללי.

אלכס קושניר: השבוע אנחנו עוברים למגזר הפרטי.

אלכס קושניר: גם אותו חשוב מאוד לשמוע.

אלכס קושניר: אם אנחנו רוצים להוציא את העגלה הזאת שנקראת כלכלת ישראל מן הבוץ שהיא נקלעה אליו אנחנו חייבים להיות כולם ביחד ולעבוד ביחד.

אלכס קושניר: אני רוצה להעביר את רשות הדיבור לד"ר רון תומר, נשיא התאחדות התעשיינים ויושב-ראש נשיאות המעסיקים והעסקים בישראל.

אלכס קושניר: בבקשה, הבמה לרשותך.

רון תומר: תודה, כבוד היושב-ראש, חברי כנסת נכבדים.

רון תומר: קודם כול, אני רוצה לברך את הוועדה הזאת על הגישה הרצינית והמקצועית.

רון תומר: הסקירות האלה, גם של רגולטורים וגם של מובילי המשק, חשובות כי בסוף כולנו עובדים ביחד למען מטרה אחת.

רון תומר: הגישה המקצועית הזאת בהחלט מכובדת וראויה, והמון תודה שנקטתם בה ושאתם מכבדים אותנו בה.

רון תומר: יש לי מצגת.

רון תומר: אם אתם רוצים להקרין.

רון תומר: אני יושב פה בעצם בשני כובעים: הכובע שלי כנשיא התאחדות התעשיינים והכובע שלי כנשיא נשיאות המעסיקים והעסקים.

רון תומר: איתנו ביחד חברים גם איגוד לשכות המסחר, ידידי אוריאל לין אמור להיות בזום בדיון הזה, והתאחדות חקלאי ישראל, שידידי אבשלום אבו וילן נמצא איתנו פה, חבר הכנסת לשעבר.

רון תומר: ביחד עם לשכת רואי החשבון בישראל הקמנו את איגוד המעסיקים הגדול בישראל.

רון תומר: אנחנו מייצגים חברות שמעסיקות 2 מיליון אנשים.

רון תומר: אם אנחנו אומרים שהסקטור הפרטי כולל 2.6 מיליון אנשים והסקטור הציבורי כולל 1.4 מיליון אנשים, אנחנו מייצגים 2 מיליון מתוך ה-2.6 מיליון מועסקים במשק.

רון תומר: ומכאן כל הדברים שאציג בהמשך, שיעסקו גם בתעשייה וגם בכל המגזר, באים להגיד מה אנחנו צריכים כדי לקחת את המגזר הזה ולמנף אותו קדימה.

רון תומר: סדר הדברים: נסקור את מצב התעשייה, נדבר על חסמים לפיתוח המגזר הפרטי וצעדים נדרשים לפיתוח מה שחשוב לחוסן הלאומי.

רון תומר: החוסן הלאומי שלנו נגזר בהחלט מחוסן כלכלי.

רון תומר: התעשייה בישראל – קודם כול תמונת מצב: אנחנו מעסיקים מעל חצי מיליון עובדים מכל התחומים, מהלואוטק ועד ההייטק.

רון תומר: אנחנו מייצגים את כל התעשיות, כולל תעשיות ההייטק, סייבר, חומרה.

רון תומר: אנחנו מייצאים מעל 100 מיליארד דולר בשנה.

רון תומר: ההשקעות הישירות בתעשייה כל שנה הן 17.4 מיליארד דולר.

רון תומר: ההשקעות במו"פ הן 19.4 מיליארד דולר.

רון תומר: זה הרבה כסף שמגלגל את כל גלגלי המשק.

אלכס קושניר: לגבי השקעות, אם תוכל לתת פילוח, כמה זה הון שמגיע מחו"ל וכמה זה הון ישראלי.

רון תומר: אין לי את המספר איתי אבל אני יכול להגיד שאמנם ההשקעות מחו"ל הולכות וגדלות אבל עדיין הרוב הוא כסף ישראלי.

רון תומר: אני יכול לחזור אליכם עם התשובה המדויקת.

אלכס קושניר: אגיד לך למה אני שואל: עד כמה שאני מבין, אין לי נתון מדויק, אני יודע שהרבה מאוד כסף ישראלי, לצערי הרב, זולג החוצה למדינות אחרות.

אלכס קושניר: כנראה אנחנו לא מספיק אטרקטיביים.

רון תומר: אגע בזה פה, מה יידרש כדי שנהיה יותר אטרקטיביים ונגביר את התעשייה.

מוסי רז: אתה יודע כמה מסים אתם משלמים בארץ?

רון תומר: אין לי את המספר המדויק, אפשר למצוא את זה.

רון תומר: אני יכול להגיד לך שבסך הכול התעשייה כאחד ממנועי הצמיחה הגדולים היא בין משלמי המסים הגדולים בישראל.

רון תומר: אני לא יודע להשוות את זה.

מוסי רז: את זה אפילו אני ידעתי.

רון תומר: אוכל לחזור אליכם עם המספר.

רון תומר: הוא לא במצגת מולי אז אני לא רוצה להטעות כי מזיכרון קל מאוד לטעות.

רון תומר: זה השקף אולי החשוב ביותר, וזה אחד השקפים שמראים למה החלטתי לקחת על עצמי את התפקיד הציבורי בהתנדבות כנשיא ההתאחדות.

רון תומר: זה כמו משרה שנייה אבל זה בעצם משרה ראשונה לכל דבר שתופסת חלק גדול מזמני.

רון תומר: היא השליחות שלנו כתעשיינים, השליחות החברתית שלנו להביא פה שוויון למדינה, ולא פחות חשוב להשוות גם בין פריפריה למרכז.

רון תומר: התעשייה בישראל היום היא המעסיק הגדול ביותר בפריפריה, אולי פרט למגזר הציבורי, והיא גם מקדמת את הידע בפריפריה ומקדמת את השכר.

רון תומר: נדבר עוד מעט על השכר בפריפריה.

רון תומר: מעבר להשוואה בין מרכז לפריפריה והשליחות החברתית פה, אנחנו גם משווים בין כל מיני מגזרים ובין קבוצות שונות במשק.

רון תומר: מבחינה מגדרית, התעשייה היום מקדמת נשים ומאפשרת להן להתקדם ולייצר שוויון גדול מאוד בתחומים רבים.

רון תומר: אנחנו עושים היום עבודה חשובה מאוד, גם בהייטק וגם בתעשייה הרגילה, לקדם נשים משני מגזרים שאולי כנשים הן הכי פגועות במשק: המגזר החרדי והמגזר הערבי, להוציא אותן לשוק העבודה ולהגדיל בהן רווחה.

רון תומר: התעשייה היא גם גשר בין כל הלאומים בארץ.

ינון אזולאי: מה הצעדים שאתם כאיגוד נוקטים?

ג'ידא רינאוי-זועבי: אני רוצה לשאול לגבי השקף הזה: איזה סוג של תעשייה?

ג'ידא רינאוי-זועבי: יש גם הבדלים בין תעשייה מתקדמת והייטק לבין תעשייה מסורתית.

רון תומר: אענה קודם כול לשאלה של חבר הכנסת אזולאי.

רון תומר: חלק גדול ממה שאנחנו עושים, מצד אחד כמובן להציע הכשרות שנדרשות.

רון תומר: אציג לכם דוגמה דווקא ב-High end, בהייטק: יש היום לא מעט פוטנציאל דווקא בחברה החרדית לנשים אנגלוסקסיות שיש להן שפת אם אנגלית, כאשר היום לא מעט מחברות ההייטק שלנו מוציאות פעילות שיווק ותמיכה לחו"ל כי אין להן מספיק דוברי אנגלית בארץ.

רון תומר: נשים חרדיות יכולות לעבוד מן הבית או מסביבה מוגנת ומקובלת בחברה שלהן, יש להן אנגלית מצוינת, ההכשרה לא נמשכת שנים, אתה לא חייב להיות מהנדס כדי לתת לפחות את הבייסיק של התמיכה או למשל לעסוק במכירות.

רון תומר: אנחנו עכשיו מקדמים דברים כאלה כדי שהעסק הזה יעזור.

ינון אזולאי: מיישמים אותם אחר כך גם בעבודה.

רון תומר: כן, ברור.

רון תומר: הצורך קיים.

ינון אזולאי: הן מגיעות לשכר גבוה?

רון תומר: יהיה לי שקף נפרד על שכר בהקשר הזה.

רון תומר: גם לחברה הערבית – אני הולך בשבוע הבא להפגיש את ראשי חברות הייטק עם ראש עיריית ירושלים בוואדי ג'וז, שאנחנו רוצים לעשות אותו עמק הסיליקון של ירושלים.

רון תומר: יש פה המון פוטנציאל והתעשייה תהיה הגשר לפתח ולקדם את כל הדברים האלה.

רון תומר: לגבי שכר – יש שקף אחרי זה על שכר, אבל התעשייה יש לה פילוח גדול מאוד.

רון תומר: יש בהחלט תעשיות שהן לואוטק.

רון תומר: היום תעשיית הטקסטיל נחשבת – למרות שיש היום גם טקסטיל מתקדם – תעשייה אולי מסורתית יותר, וגם המשכורות בה נמוכות יותר.

רון תומר: אבל יש לנו בהמון מקומות, בהרבה עיירות פיתוח יש תעשיות מתקדמות, תעשיות אלקטרוניקה, מעגלים מודפסים.

רון תומר: סעי למעלות תרשיחא, סעי למקומות אחרים, את תראי שנמצאות שם התעשיות הכי מתוחכמות ואנשים מן הפריפריה עובדים שם.

רון תומר: יש פה מנעד גדול.

רון תומר: אנחנו נגיע גם לשכר.

רון תומר: השליחות החברתית שלנו והחשיבות של התעשייה בסופו של יום היא השקף הזה.

רון תומר: אם היום נחליט לסגור את התעשייה, אני לא יודע למה, אז הפריפריה תקרוס כי ענפי השירותים שחזקים מאוד במרכז לא יפתחו בירוחם, במעלות תרשיחא או בישובים הערבים בצפון שום פעילות.

רון תומר: לכן החשיבות הגדולה של התעשייה.

רון תומר: השכר הממוצע בתעשייה הוא 15,000 ש"ח.

רון תומר: רק לסבר את אוזניכם, זה 36% יותר מן השכר הממוצע במשק, שעומד על 10,500 ש"ח, והרבה יותר מן השכר החציוני במשק, שעומד על 8,500–8,600 ש"ח.

רון תומר: כלומר כל עובד שנקלט בתעשייה לא רק שמקבל שכר גבוה יותר אלא יש לו גם אופק של צמיחה.

אלכס קושניר: מה השכר החציוני בתעשייה?

רון תומר: אין לי את השכר החציוני, אבל את הממוצעים כן אוכל לתת לך, גם לפי ענפים.

מוסי רז: 15,200 ש"ח, כי השכר הממוצע עבר טלטלות.

רון תומר: השכר הממוצע בתעשייה – בגלל הקורונה היה עיוות – עלה ל-18,000 שקל, זה לפני הקורונה.

מוסי רז: 18,000 שקל זה לפני הקורונה, כשהיה בערך 10,500 שקל במשק.

רון תומר: היום השכר הממוצע בתעשייה הוא 18,000 שקל.

רון תומר: בכוונה לא רשמתי אותו פה כי הקורונה עיוותה לנו את המדדים.

רון תומר: אני רוצה לדבר על מה שהיה לפני הקורונה.

ינון אזולאי: היית רוצה שזה יגיע לשם אבל לא בגלל הקורונה.

רון תומר: הוא יגיע אבל בשביל זה אני צריך גם אתכם, לחזק איתנו ביחד, כבוד היושב-ראש וכבוד חברי הכנסת, כדי שנגיע לדבר הזה.

רון תומר: אני לא יודע להגיד מה השכר החציוני, חגי יודע.

חגי אדרי: כמעט 9,000 שקל.

אלכס קושניר: לעומת 7,000 שקל במשק.

רון תומר: בכל מקרה, בתעשייה השכר גבוה יותר.

רון תומר: אראה לכם את זה גם בהמשך, יש לנו שקף לפי סוגי התעשייה השונים.

רון תומר: גם בלואוטק כמו טקסטיל וכן הלאה אנחנו בכמה מאות שקלים בודדים מתחת לשכר הממוצע.

רון תומר: התעשייה נותנת קריירה, התעשייה נותנת רווחה והתעשייה מצמיחה את כל מי שצריך לצמוח בהקשר הזה.

רון תומר: חשוב להגיד על חדשנות, מחקר ופיתוח כי בסוף בתעשייה מה שאנחנו מייצרים פה הוא גם ידע.

רון תומר: למה אני תמיד אומר שחשוב לייצר פה ולא לייבא?

רון תומר: יש הרבה סיבות – תעסוקה, קבלת יותר מס הכנסה וכך הלאה.

רון תומר: אבל, כבוד היושב-ראש, כאשר אתה מייצר פה מוצר הידע הוא פה.

רון תומר: כאשר אתה מייבא מוצר מחו"ל הידע הוא שם.

ינון אזולאי: הקורונה גם הוכיחה לנו שאין חשוב כמו החוזק שלנו.

רון תומר: ינון, אתה קורא את השקפים עוד לפני שהצגתי אותם.

אלכס קושניר: אמרתי שינון הוא אחד מחברי הכנסת המצטיינים בוועדה ואני בטוח שהוא התכונן כל הלילה.

ג'ידא רינאוי-זועבי: אני מודיעה שאני הולכת להתחרות על הטייטל.

רון תומר: ינון מאתגר אותי עם הרבה שאלות בתעשייה, אבל אני יודע שהכול מתוך כוונה לקדם ולעשות.

מוסי רז: עוד שאלה לגבי השכר:

מוסי רז: האם זה כולל את עובדי הקבלן או שהם מופרדים?

רון תומר: מספר עובדי הקבלן בתעשייה הוא שולי למדי.

רון תומר: זה מופיע בעיקר במקומות של ניקיון ובעובדים זמניים במקומות שעובדים לפי שיאים (פיקים).

מוסי רז: אתה יכול להגיד מספרים?

מוסי רז: או שאנחנו לא יודעים?

רון תומר: יש את כל המספרים.

רון תומר: אתה יכול לשלוח לי שאלות, אתן לך את כתובת האימייל שלי ועל כל שאלה תקבל תשובה.

רון תומר: יש לנו בהתאחדות התעשיינים אגף כלכלה חזק מאוד.

רון תומר: כל הנתונים במשק, גם אם הוועדה תרצה דברים אחרים, כבוד היושב-ראש, טמיר כהן יודע איפה למצוא אותי ותוך שעה הוא יקבל תשובה על כל דבר ועניין.

רון תומר: קבלנים בתעשייה הם בעיקר במקומות כאלה: לניקיון משתמשים בעובדי קבלן וגם לעובדים זמניים לפיקים בייצור לפעמים.

רון תומר: הבעיה שלנו עם עובדי קבלן, מעבר לשאלה אם נכון או לא להשתמש בעובדי קבלן, היא שעובדים בתעשייה זמן ההכשרה שלהם ארוך מאוד.

רון תומר: גם עובד פשוט על קו ייצור, זה לא להגיד עכשיו לקבלן כוח אדם: תביא לי שלושה עובדים, נשים אותם על הקו.

רון תומר: זה רגיש, זה זהיר, צריך להכיר את הקו.

רון תומר: לכן מספר עובדי הקבלן שתפגוש היום בתעשייה נמוך מאוד.

מוסי רז: אתה מעריך שמתוך רבע מיליון זה 2,000, 20,000, 50,000?

רון תומר: אני מעריך שזה לא יותר מ-10,000 או 20,000 בתעשייה בסך הכול.

רון תומר: דרך אגב, המספר הכולל הוא חצי מיליון בכלל התעשייה.

רון תומר: רבע מיליון זה בפריפריה.

רון תומר: אני מניח שמדובר על סדר גודל של אחוזים בודדים.

רון תומר: ללא קשר לשאלה מה נכון, אבל כל עובד בתעשייה שאתה קולט, לא תכניס אותו לשעריך לפני שהוא עבר הכשרה והכיר.

רון תומר: זה פחות מתאים למבנה של עובדי קבלן.

רון תומר: ניקיון כן.

רון תומר: אני חושב שברוב התעשייה עובדי הניקיון הם עדיין עובדי קבלן, אבל מעבר לזה כמעט ולא תמצא עובדי קבלן.

ג'ידא רינאוי-זועבי: זה בעיקר עובדות.

רון תומר: יש יותר עובדות, זה נכון.

אלכס קושניר: מבחינת ההגנה על השכר, הם מוגנים?

רון תומר: כל חוקי המדינה קיימים.

רון תומר: גם המגבלה שאם עובד נמצא יותר מתשעה חודשים אתה קולט אותו.

רון תומר: דרך אגב, אספר לך, חברת הכנסת זועבי, סיפור מעניין: יש לי היום ראש צוות.

רון תומר: אולי לא הצגתי את עצמי: אני יצרן תרופות, יש לי מפעל תרופות בצפון הארץ, באזור יקנעם, מפעל גדול, מתקדם ומודרני.

רון תומר: יש לי מקרה יפה מאוד של בחורה שהגיעה כעובדת קבלן לעשות מיון שהיינו צריכים ב-פיק מסוים וגילו שהבחורה באמת מסורה וראויה.

רון תומר: היום היא ראש צוות במחלקת אריזה.

רון תומר: לא רק עובדת על קו אריזה אלא ראש צוות.

רון תומר: אני לא אפרסם את השכר של העובדים שלי בזום מול כולם אבל האמיני לי שהלוואי על הרבה עובדים שתוך שנה וחצי יגיעו לשכר כזה בתעשייה.

רון תומר: חבר הכנסת רז, אז יש עובדים שמגיעים עם פוטנציאל ונקלטים הלאה.

רון תומר: מספר עובדי הקבלן בתעשייה הוא מינימלי לגמרי.

רון תומר: בשקף הזה אנחנו גאים מאוד: שנת הקורונה – המשכיות עסקית ועמידות לזעזועים.

רון תומר: זה מראה עד כמה התעשייה היא עוגן חזק מאוד.

אלכס קושניר: אתה מציג פה נתונים מאוד מאוד יפים וחזקים.

אלכס קושניר: אז אולי לא צריך לעזור לכם?

ינון אזולאי: זה בגלל שעזרנו לו עד עכשיו.

רון תומר: תיכף אתייחס לזה.

רון תומר: אתה יודע למה צריך לעזור לנו?

רון תומר: כדי לעזור למדינה.

רון תומר: בסוף יש לנו יחס חוב–תוצר.

רון תומר: דווקא לשאלה של כבוד היושב-ראש, אספר לכם סיפור קצר, חצי בדיחה, שלא נהיה רציניים כל הזמן.

רון תומר: שני מטיילים ישראלים טיילו בספארי באפריקה.

רון תומר: שקט, יפה, הכול נעים.

רון תומר: פתאום ראו בפינה הרחוקה צ'יטה.

רון תומר: התלהבו וצילמו.

רון תומר: הם לא הבינו שהצ'יטה רעבה.

רון תומר: הסתכלו מסביב והבינו שהם החטיף, אין משהו אחר לאכול באזור.

רון תומר: קלטו את זה, עם התיקים ועם הכול התחילו לרוץ.

רון תומר: אבל הצ'יטה רצה מהר יותר, סוגרת לאט-לאט את הפער.

רון תומר: פתאום אחד המטיילים הוריד את התרמיל מהגב, החליף את סנדלי השורש בנעלי ספורט.

רון תומר: השני רץ ואמר לו: אידיוט, מה אתה עושה?

רון תומר: אתה חושב שעם נעלי ספורט תרוץ מהר יותר מהצ'יטה?

רון תומר: אמר לו: לא, אני ארוץ מהר יותר ממך.

רון תומר: כבוד היושב-ראש, הסיבה שאני צריך את הכנסת הנכבדה ואת הממשלה איתנו ואת שר האוצר, שיש לנו שיתוף פעולה יפה ואנחנו עובדים על תוכניות קדימה, היא כדי לתת לנו את נעלי הספורט מול הצ'יטה הכלכלית.

רון תומר: בסוף כל כלכלות העולם נפגעו.

רון תומר: אם הכנסת והממשלה יידעו לתת לנו את נעלי הספורט אנחנו נרוץ מהר יותר מאחרים כי היוזמה הישראלית והחלוציות הישראלית תביא אותנו לצמיחה ולסגור את הפער ביחס חוב–תוצר.

רון תומר: אם אני מדבר על היחס חוב–תוצר, שמאוד מעיק עלינו, ועל הגירעון, אגיד עוד מילה.

רון תומר: תזכרו תמיד כשידברו אתכם פה על יחס חוב–תוצר ועל גירעון שיש מונה ויש מכנה.

רון תומר: המונה זה החוב, המכנה זה התוצר.

רון תומר: יש שתי דרכים לטפל.

רון תומר: אתה יכול להקטין את המונה, להקטין את החוב.

רון תומר: אבל איך מקטינים חוב?

רון תומר: או בהעלאת מסים, שהיא לא רצויה, או בצמצומים חברתיים, על ידי צמצום תקציב המדינה ופגיעה בהרבה תקציבים חשובים.

רון תומר: אבל אני מציע את הדרך של הגדלת התוצר ואז תוך שנה וחצי–שנתיים אנחנו יכולים לחזור להיות קרובים לכל המדדים של מאסטריכט: 60% חוב–תוצר, 3% גירעון.

רון תומר: לא על ידי צמצום, לא על ידי פגיעה חברתית, לא על ידי הצעדים הלא נחוצים אלא דווקא על ידי גידול והאצה, ופה אנחנו נמצאים.

רון תומר: לכן השקף הזה חשוב.

רון תומר: במרץ בשנה שעברה אמרנו כולנו: אוי, אוי, אוי, מה יהיה?

רון תומר: מפעלים יקרסו, חברות יפלו.

רון תומר: באמת מרבית הצעדים שעשינו בהתאחדות, ועשינו איתכם פה בוועדת הכספים, ועשינו עם הממשלה – חלק תחת ביקורת על מה שהממשלה עשתה אבל את הביקורת אשאיר לעוד כמה שקפים קדימה – הביאו לתוצאה המדהימה הזאת.

ג'ידא רינאוי-זועבי: ולמה הכוכבית?

ג'ידא רינאוי-זועבי: למה ללא יהלומים?

ג'ידא רינאוי-זועבי: בגלל שזה יורד?

רון תומר: אסביר.

רון תומר: קודם כול, התוצר צמח והפריון עלה.

רון תומר: דרך אגב, הקורונה לימדה אותנו.

רון תומר: הקורונה הביאה איתה גם קצת אבטלה טובה במקומות שבהם התייעלנו והצלחנו לייצר את אותו תוצר עם פחות עובדים.

רון תומר: עכשיו המטרה שלנו היא למצוא תעסוקה לאותם עובדים, אבל בסוף גדלנו.

רון תומר: למה הכוכבית?

רון תומר: לא רק בגלל היהלומים.

רון תומר: גדלנו בייצוא דולרי, אבל תזכרו שבשנה האחרונה הדולר נחלש, בסביבות 7% או 8%, ולכן לצערי כשאנחנו מסתכלים פה על מכירות – הרי בסוף אנחנו מוכרים פה, משלמים את השכר פה, עושים את הכול פה – הייצוא בשקלים ירד.

רון תומר: בדולרים הוא גדל, שזה יפה, אבל בשקלים הוא ירד.

רון תומר: ערך המטבע זה אחד האיומים הקשים מאוד עלינו.

אלכס קושניר: עוד שאלה לגבי צמיחה בתוצר התעשייתי: יש לכם חלוקה לפי ענפים?

רון תומר: יש לנו חלוקה לפי ענפים.

רון תומר: לדעתי היא לא פה אבל אוכל לספק לכם את זה.

אלכס קושניר: אני חושב שהמספר הזה מטעה מאוד.

אלכס קושניר: ראינו הרבה מאוד אנשים נפגעים.

אלכס קושניר: יש לך את הקטר של ההייטק והשירותים המתקדמים לצד התעשייה המסורתית.

אלכס קושניר: נכון שבהייטק הכול עלה, הייתה פה צמיחה יפה מאוד, אבל מצד שני התעשייה המסורתית חוותה הרבה מאוד קשיים.

רון תומר: אין לי את המספרים המדויקים אבל בואו ניקח את תעשיית הבנייה ואת תעשיית המתכת, שאמנם יש בהן הרבה חדשנות אבל לכאורה הן תעשיות מסורתיות.

רון תומר: התעשיות הללו צמחו, בשל כל מיני סיבות.

רון תומר: ראשית, כי אנשים יותר שיפצו בתים, כי הברחות מן הרשות הפלסטינאית קטנו בגלל הקורונה ולא היו הברחות חזרה לארץ.

רון תומר: אני לא מדבר על מסחר לגיטימי עם הרשות הפלסטינאית.

ינון אזולאי: אני הייתי מסתכל דווקא על הטקסטיל, שאנחנו יודעים שבתקופה הזאת החנויות היו סגורות, אנשים עשו הרבה קניות דרך האינטרנט והתוצר המקומי נפגע.

ינון אזולאי: הייתי מסתכל על התוצר הזה יותר מאשר על הבנייה, כי הבנייה המשיכה.

רון תומר: אתה צודק, אבל גם כך הטקסטיל הוא לא חלק גדול מן העוגה של התוצר התעשייתי.

ינון אזולאי: רובו בחו"ל, נכון.

ינון אזולאי: אתם עושים היום משהו כדי להחזיר אותו לארץ?

רון תומר: באמת יחשבו שהכנו את המצגת ביחד ...

רון תומר: לא רק תעשיית ההייטק, שחשובה לנו מאוד, ויש לנו איגוד הייטק שצומח מאוד, ואנחנו עושים פה המון כדי שתעשיות התוכנה, סייבר ואלקטרוניקה יצמחו.

רון תומר: יש לנו את זה במתכת ויש לנו את זה בבנייה ובהרבה מקומות אחרים.

רון תומר: התעשייה צמחה למרות זה, וזה מראה את החוסן שלה, כמה היא בעצם כלי חיסון אמיתי למשק בהקשר הזה.

רון תומר: מה כן למדנו מן הקורונה – קודם כול, כמה חשובה ההמשכיות העסקית.

רון תומר: נלחמנו בחודש מרץ האחרון ביחד עם ראש הממשלה וביחד עם שר האוצר נגד משרד הבריאות שהיה קצת בלחץ ואפשרו לתעשייה להמשיך לעבוד.

רון תומר: תארו לכם אם חס וחלילה התעשייה לא הייתה עובדת כל התקופה הזאת, באילו שיעורי אבטלה ובאיזו פגיעה בתוצר היינו עד היום.

רון תומר: אז ייצבנו את התעסוקה ואת התוצר.

רון תומר: החוסן הלאומי שלנו גם הראה שפתאום לא היו מסכות ולא היו ריאגנטים לבדיקות.

רון תומר: פחדו שלא יהיה מספיק נייר טואלט כי הייבוא נתקע והרבה דברים אחרים.

רון תומר: התעשייה התגייסה.

רון תומר: בחודש מרץ, להזכירכם, עברתי אולפן-אולפן ואמרתי לאזרחים: אל תיבהלו, אני אחראי שלא יהיה חסר, אל תתנפלו על הסופרמרקט, אל תתנפלו על דוכני נייר הטואלט.

רון תומר: לא ידעתי שזה המוצר הכי חשוב אבל מסתבר שכן.

רון תומר: איך הסתדרו לפני המהפכה התעשייתית?

רון תומר: אני לא יודע.

רון תומר: לא היה חסר כלום.

רון תומר: ודברים שאיבדנו את יכולת הייצור שלהם החזרנו לארץ.

רון תומר: לכן התעשייה היא חלק מן החוסן הלאומי.

רון תומר: כולם מדברים על חוסן לאומי = צבא.

רון תומר: אף אחד לא מזלזל בצבא אבל החוסן הכלכלי החברתי זה התעשייה, רבותיי.

רון תומר: כלי המדיניות חייבים היו להיקבע איתנו.

רון תומר: אחת ההערות שלי לממשלה הקודמת: היו המון הצעות שהצענו לשר האוצר הקודם, שבהתחלה לא התקבלו, וגם באנו איתן לוועדה והוועדה נלחמה איתנו על זה.

ינון אזולאי: הם עלו כאן כהסתייגויות ורק אחר כך התקבלו.

רון תומר: הן התקבלו רק ארבעה–חמישה חודשים אחר כך.

רון תומר: דרך אגב, לא רק לתעשייה, לכל המגזר העסקי.

ג'ידא רינאוי-זועבי: מה למשל?

רון תומר: אציג לך דוגמה.

רון תומר: למשל במקום לעודד תשלום עבור החזרת עובדים מחל"ת, שהיה לדעתי תשלום לא ראוי, בן אדם שהוציא עובד לחל"ת מקבל פרס כדי להחזיר אותו, מן ההתחלה אמרנו: בואו נציע תשלום למי ששמר על העובדים, מי שנפגע במחזור ושמר על העובדים.

רון תומר: בהתחלה שר האוצר לא הסכים.

רון תומר: אין שום סיבה שאם הוצאת עובדים לחל"ת המדינה תשלם.

רון תומר: אני רוצה לעודד מצב שבו לא שולחים את העובדים הביתה, ששומרים על העובדים.

ג'ידא רינאוי-זועבי: לעודד מעסיקים.

רון תומר: פחת מואץ הגיע דווקא מהר יותר.

רון תומר: נראה לכם תיכף שקף איזה יופי זה עשה.

רון תומר: והיו עוד כל מיני כלים ורעיונות שלקח המון זמן להטמיע אותם, וחבל, יכלו לעשות אותם קודם.

רון תומר: מערך ההכשרות המקצועיות לא תפקד.

רון תומר: דווקא בתחילת הקורונה, אם היינו יכולים כבר אז לעבוד – לצערי זרוע העבודה לא עבדה היטב.

רון תומר: פה אני חייב להגיד ששר האוצר הקודם זיהה את זה והקים מערך הכשרות נפרד לתעשייה ולהייטק אצלו במשרד.

רון תומר: המערך הזה עובד מצוין, אבל הבעיה היא שעד שבנו מערכת כזאת היא נכנסה לעבודה מאוחר מאוד.

רון תומר: אני מנהל שיחות עם שר האוצר הנוכחי איך לדאוג שההצלחה שלה לא תתפוגג, שהוא ישמור עליה, או אצלו במשרד האוצר או במשרד הכלכלה, כדי שנוכל להמשיך להצליח.

ינון אזולאי: אתה מתכוון למערך שהיה במשרד הכלכלה ובמשרד הרווחה ואז קם במשרד האוצר בגלל שהיה ויכוח עם משרד העבודה והרווחה ולא הצליחו להפעיל אותו?

רון תומר: לא רק זה.

רון תומר: צר לי להגיד שזרוע העבודה נכון להיום – ויש הרבה מה לשנות בה, ואני מקווה שהשר החדש ישנה בה – לא ייצרה הכשרות.

רון תומר: היסטורית, עוד לפני הקורונה, היא ייצרה עובדים עם תעודה אבל בלי רצון לעבוד במקצוע, או לא מתאימים למקצוע.

רון תומר: מה שבנינו כאן

רון תומר: ביחד עם מינהל ההכשרות במשרד האוצר בשישה חודשים היה פנומנלי, אבל עכשיו צריך לשמור ולקדם את זה.

רון תומר: בתחילת הקורונה לא היה מערך הכשרות.

ג'ידא רינאוי-זועבי: כולל אלה שהם מעל גיל 45?

רון תומר: ההכשרות הן לכולם.

רון תומר: אגב, התעשייה אוהבת מאוד עובדים מבוגרים, בניגוד אולי לשאר המשק שיש קיפוח כלפי מבוגרים.

רון תומר: אנחנו אוהבים אנשים עם ניסיון שיהיו שווים יותר, שיותר רוצים את העבודה.

רון תומר: יש לנו מקום לצעירים ומקום למבוגרים, לגמרי.

רון תומר: היו הרבה בעיות של רגולציה, שמנעה יישום של החלטות, כל מיני דברים שחזרו פה לוועדה הלוך וחזור.

רון תומר: וכמובן השורה התחתונה שהיא חשובה מאוד ושר האוצר הנוכחי מכיר בזה: חייבים תקציב מדינה.

רון תומר: תגידו לאיש עסקים לנהל את העסק שלו בלי תקציב, הוא יגחך.

רון תומר: מה שהיה פה – ולא ניכנס למה זה היה, כולם יודעים – שנה ומשהו בלי תקציב, זה מטורף.

אלכס קושניר: שנתיים וחצי.

רון תומר: אני מדבר על תקופת הקורונה.

רון תומר: אתה צודק שהתקציב האחרון עבר ב-2018.

ינון אזולאי: כשאתה מדבר על תקציב מדינה, שכולנו מסכימים שצריך להיות, אתה מדבר על 21–22, או 21, 22, 23?

רון תומר: 21–22 מספיק לדעתי.

רון תומר: אני לא חושב שתקציב של 24 חודשים מראש זה נכון.

רון תומר: זה אולי נותן יציבות פוליטית, לא משנה מי בשלטון, אבל השנה ברור שזה צריך להיות תקציב 21–22 כי יש שינויים והתאמות.

ינון אזולאי: כי שנת 21 כבר נגמרת.

רון תומר: ובמיוחד עכשיו כשיש לנו שאלה מה יהיה - - -

אלכס קושניר: אנחנו בשידור חוזר.

ינון אזולאי: כדאי שישמעו את זה, שלא מומלץ שיועבר עכשיו תקציב לשנת 23.

ינון אזולאי: גם אם זה מייצב פוליטית, לא מומלץ שיועבר תקציב 23.

ינון אזולאי: הוא לא רוצה להתערב פוליטית, לכן הוא אמר רק את הדעה שלו.

אלכס קושניר: פוליטיקה זה בוועדה המסדרת.

רון תומר: חבר הכנסת אזולאי, ככלל אני חושב שתקציב המדינה צריך להיות חד-שנתי, אלא אם כן נקלעים למצב שבגלל בחירות וכן הלאה כבר מאבדים חלק מן השנה.

ינון אזולאי: הבעיה היא שכל פעם עד שמעבירים תקציב זה חצי שנה, במקרה הכי טוב.

אלכס קושניר: כך זה היה בממשלה הקודמת.

רון תומר: תראו את השקף הבא – זה בזכות הוועדה הזאת, שיחד עם שר האוצר ידעו להביא את נושא הפחת המואץ.

רון תומר: באתי בזמנו לשר האוצר ואמרתי: אנחנו בתקופת משבר של קורונה, להרבה עסקים יש סימן שאלה.

רון תומר: בוא ניתן להם את התמריץ הקטן הזה לקדם השקעות דווקא עכשיו.

רון תומר: השקף משמאל הוא השקעה רבעונית בתעשייה.

רון תומר: אנחנו רואים את תקופת הקורונה, הרבעון הראשון, בשני קצת עלה, בשלישי ירד.

רון תומר: אז הכרזנו על הפחת המואץ.

רון תומר: תראו מה קרה: אנשים קנו הרבה יותר ציוד.

רון תומר: למה חשוב שיקנו ציוד?

רון תומר: לא כדי שיהיו בעלי ציוד אלא הציוד הזה מביא פריון וייצור מתקדם.

רון תומר: אתה קונה ציוד חדש, אתה מחליף ציוד ישן.

רון תומר: הפחת המואץ עשה את העבודה.

רון תומר: אחד הדברים שאנחנו אומרים למשרד האוצר כרגע, גם בדרישות לתקציב הבא, זה להאריך את נושא הפחת המואץ.

רון תומר: כל מי שרוצה להשקיע, בואו נלטף אותו.

רון תומר: ההשקעות במשק הן כלי הצמיחה.

רון תומר: פריון – זה הכלי שיש לנו, אין כלי אחר.

ינון אזולאי: אגב, קיבלת תגובות על הפחת המואץ שנתנו פה שאושר לגבי המלחמה האחרונה?

ינון אזולאי: עשינו את זה לערים מעורבות שנפגעו, נתנו שם פחת מואץ.

רון תומר: מוקדם מדי לדעת.

ינון אזולאי: מבחינת תגובות, אם זה עוזר או לא עוזר.

רון תומר: זה יעזור לעסקים שצריכים להשתקם כי הם ממילא צריכים לקנות ציוד.

רון תומר: מי ששרפו לו את המסעדה יצטרך לחדש את הכול.

ינון אזולאי: אבל אתה לא יודע אם באמת זה ייתן לו את הפיצוי.

רון תומר: אני לא מאמין שזה ייתן את אותו דרייב.

רון תומר: המטרה היא יותר לפצות את מי שמחדש את הציוד, שיוכל להפחית אותו.

רון תומר: רגולציה, רגולציה, רגולציה – אני יודע ששר האוצר החדש, אחד היעדים הראשונים שהוא שם, ובצדק רב, הוא הפחתת הרגולציה.

רון תומר: אחד הדברים שאני תמיד מציין את ראש הממשלה הקודם בראיית החזון, אבל לצערי הוא לא הצליח לבצע, הוא נאום הגרזנים שלו לפני שש–שבע שנים.

רון תומר: בנימין נתניהו, אחד הנאומים שלו לפנתיאון היה נאום הגרזנים, איך צריך להסתער על הרגולציה בגרזנים כדי לעבוד במשק.

אלכס קושניר: אבל הגרזנים היו קהים, לא היו חדים.

ינון אזולאי: הם רצו להשתמש בהם, ועכשיו זה נפל והוא יוכל לקצור את ההצלחות שלו.

רון תומר: אנחנו רואים את המספרים: נאום לפנתיאון, ביצוע לא היה קיים.

רון תומר: אנחנו רואים מה קרה במדד הרגולציה.

רון תומר: תראו את הגרף משמאל.

רון תומר: התכלת זה איפה שהיינו לפני כ-15 שנים, היינו במקום 23 בעולם במדד הרגולציה של הפורום הכלכלי העולמי, וירדנו למקום 69.

רון תומר: לא מתאים לישראל.

רון תומר: ישראל צריכה להיות בחוד.

רון תומר: שר האוצר הנוכחי, והבנתי שזה נכנס גם להסכמים הקואליציוניים, הולך לקדם באופן דרמטי את הורדת נטל הרגולציה.

רון תומר: תזכרו את הסיפור עם נעלי ההתעמלות – הרגולציה היא החבל.

רון תומר: תקשרו לי את הרגליים בחבל – אני בטח לא אדע לרוץ, גם עם נעלי התעמלות, ולנצח אף אחד אחר.

רון תומר: לכן, כבוד היושב-ראש, התפקיד של הוועדה הזאת, ביחד עם משרד האוצר, יהיה לבוא ובלי רחמים – הרגולטורים יספרו לכם שהם צריכים את השליטה ואוי-אוי-אוי מה יקרה בלי רגולציה.

רון תומר: אין בעיה, בואו נעשה אכיפה – כל מי שללא הרגולציה יעבור על החוקים תהיה אכיפה רצינית מאוד ועונשים.

רון תומר: אבל בלי הרגולציה הזאת, שהיא הורגת, הורגת, הורגת.

ינון אזולאי: הבעיה הגדולה היא שקודם כול מסתכלים על האזרח או על התעשיין כרמאי ואחר כך אומרים: נשים עליו רגולציה כדי לבדוק.

ינון אזולאי: קודם כול תסתכל עליו כאדם אמין, אחר כך תבדוק אותו.

ינון אזולאי: אם פעם אחת הוא פישל תבדוק אותו.

רון תומר: חבר הכנסת אזולאי, אני חושב שחלקם זכאים לפרס כי הם באמת הציונים האמיתיים שמקיימים פה את החברה ואת הכלכלה.

רון תומר: אבל כפי שאתה אומר, ההסתכלות היא כל הזמן כאילו או-טו-טו-טו.

רון תומר: צריך לשנות את זה.

רון תומר: יש לנו המון תוכניות.

אלכס קושניר: אני לא חושב שהאנשים האלה צריכים פרס.

אלכס קושניר: הם צריכים שהמדינה תצא להם מן הווריד ותיתן להם לעבוד.

ינון אזולאי: זה הפרס.

רון תומר: חבר הכנסת קושניר, לגמרי.

רון תומר: תפקיד הוועדה הזאת הוא לא פחות משל משרד האוצר, לדחוף לזה ללא מנוחה.

רון תומר: מחסור בהון אנושי – דיברו על זה הרבה.

רון תומר: אני באמת מברך על ההחלטה, שהיא לכאורה לא פופוליסטית אבל היא ההחלטה הכי נכונה היום, לעצור את החל"ת.

רון תומר: החל"ת הזה היה כמו מורסה בעור.

רון תומר: אתה מדבר עם עסקים, דרך אגב לא רק בתעשייה, גם במסחר ובמסעדנות ובחקלאות: קשה לגייס ידיים עובדות.

אלכס קושניר: אתה שומע על שינוי עכשיו בעקבות זה שעוצרים את החל"ת?

רון תומר: אני מתחיל להרגיש את הבאז.

רון תומר: אני חושב שהשבוע יהיה השבוע הקריטי.

רון תומר: אנשי מפנימים עכשיו שזה רציני, שזה לא סתם אמירה.

רון תומר: אסביר לכם איפה זה פוגע.

רון תומר: זה פוגע גם באנשים שעובדים.

רון תומר: אציג לכם דוגמה אצלי במפעל.

רון תומר: חסרים לי עובדים בקווים מסוימים.

רון תומר: אצלנו עובדים בשלוש משמרות.

רון תומר: מה אני עושה?

רון תומר: אנחנו עובדים במשמרות של 12 שעות ו-12 שעות.

רון תומר: כל העובדים שלי נהנים, הם עובדים שעות נוספות.

ג'ידא רינאוי-זועבי: אבל יש שחיקה.

רון תומר: בדיוק, יש שחיקה.

רון תומר: בכנסת לפעמים עם הפיליבסטר אתם עובדים יותר מ-12 שעות, אבל תנסו לעבוד 12 שעות שישה ימים בשבוע.

רון תומר: זה לא אנושי, זה לא בריא.

רון תומר: לכן אני אומר שזה פוגע לא רק בעסקים אלא זה בעובדים הקיימים.

רון תומר: העובדים מסורים לעסק.

רון תומר: אני חייב להגיד שאפו גם לעובדים שלי ושל כולנו, הם נקראים לדגל והם עובדים, אבל יש לזה מחיר אישי קשה מאוד.

רון תומר: לכן חייבים למלא את המשרות האלה וחייבים לבסס מערכת הכשרות כדי שיהיו עוד ועוד הכשרות נוספות.

ינון אזולאי: כמובן שצריך שזה יהיה בהדרגה.

ינון אזולאי: העלינו את זה אז בוועדה כשהיינו צריכים לאמץ את המודל הגרמני, זה היה הכי נכון, אבל אנחנו לא נמצאים שם.

ינון אזולאי: למשל התיירות – העלה את זה גם חבר הכנסת בליאק – יש דברים שכן צריך להסתכל עליהם.

רון תומר: נכון, חבר הכנסת אזולאי.

רון תומר: אני חושב שלתקופת מעבר זה צריך להיות, אבל לא לנצח.

רון תומר: אם חס וחלילה התעופה תיפגע ויהיו לך 10,000 דיילות קרקע בלי עבודה, האם נמשיך לשלם להן חל"ת עד שהתעופה תתאושש?

רון תומר: לא.

רון תומר: ניתן להן הכשרות ונסב אותן למקום אחר.

רון תומר: זה לא מקצוע לנצח.

ינון אזולאי: פרסמו תוכנית כלכלית אחר הצוהריים ב"כאן 11", שאלו את מנכ"ל חברת דנאל למשאבי אנוש והוא אמר שיש לו 2,000 משרות פנויות.

ינון אזולאי: הוא אמר: לא של שכר מינימום.

ינון אזולאי: אנשים לא באים.

רון תומר: זה לכולנו.

רון תומר: לכן זה מאוד מאוד חשוב.

רון תומר: נושא חשוב מאוד שיגיע לפתחכם הוא יוקר המחיה בישראל.

רון תומר: נורא קל להגיד: יקר פה, אז בואו נמכור יותר בזול.

רון תומר: אבל הפתרון למכור יותר בזול – צריך לזכור מה מוביל ליוקר.

רון תומר: דבר ראשון זה רגולציה, יקר לייצר, זה אחד הדברים שצריך לזכור.

רון תומר: אחד היעדים, גם של משרד האוצר וגם של הוועדה הזאת, הוא לבדוק למה יקר לייצר פה ומה עושים כדי שיהיה פחות יקר.

רון תומר: למשל ארנונה לעסקים: לא הגיוני שבניגוד לכל העולם – לא רציתי להביא לפה עד אין-סוף גרפים – הארנונה בישראל יקרה משמעותית מאירופה, ואני כבר לא מדבר על טורקיה או על סין.

רון תומר: יש אי-יעילות ברשויות המקומיות.

רון תומר: פעם הכניסו את מקדם היעילות.

רון תומר: הורידו אותו, הוא כבר לא נכנס לחישוב הארנונה.

רון תומר: הארנונה עולה כטייס אוטומטי בין התייקרות המדד להתייקרות השכר.

רון תומר: כלומר כל פעם שמעלים שכר ברשויות אוטומטית העסקים משלמים.

רון תומר: זה המפעלים הגדולים והחנויות וכולנו.

רון תומר: זה בלתי אפשרי.

רון תומר: יוקר המים: המים הולכים ומתייקרים עוד ועוד.

רון תומר: אנחנו היום יקרים ב-26% יותר מאשר באירופה.

רון תומר: אז אומרים לי: מחיר המילקי באירופה זול יותר.

ינון אזולאי: אם אני לא טועה השבוע הולכים להעלות את מחיר המים בעוד 4%.

רון תומר: יש עוד עלייה.

רון תומר: נאבקנו, הצלחנו להוריד חלק מן העלייה.

רון תומר: אבל זה בלתי אפשרי.

רון תומר: הדולר שמכה בנו – את השכר אנחנו משלמים פה בשקלים.

ינון אזולאי: אגב, אתם יודעים למה יש את יוקר המים?

ינון אזולאי: ידועה לכם הסיבה?

ינון אזולאי: אולי בגלל שיש יותר מדי תאגידים?

רון תומר: זה הרצאה שלמה.

רון תומר: גם בתאגידים צריך להתייעל, בהחלט.

ינון אזולאי: החוק קובע ש-50% מתאגידי המים צריכים להיסגר, זה חוק.

רון תומר: אבל זה לא קורה.

ינון אזולאי: הממשלה החדשה תאכוף את זה.

רון תומר: בקיצור, זו רק דוגמה אבל יש פה המון דברים שצריך לתקן.

רון תומר: תזכרו עוד דבר, יש לנו עלויות נוספות.

אבשלום וילן: איך זה קשור?

אבשלום וילן: כי הוא חיבר את התעשייה למחיר לצרכן.

ינון אזולאי: מדברים על התאגידים שלא נסגרו.

רון תומר: כבוד היושב-ראש, יש פה הרבה מה לתקן וצריך לתקן את זה כדי שנהיה תחרותיים, כי נורא קל להגיד שזול יותר בעולם.

רון תומר: עוד דבר אני חייב להגיד: כשאתם מסתכלים על המוצרים במדינת ישראל ואתם רואים מה קורה בשרשראות השיווק – צריך לבדוק מה יקר: האם עלות המוצר יקרה או עלות שרשרת המכירות הקמעונאית, לשים את האצבע במקום הנכון.

אלכס קושניר: גם אי אפשר לברוח מסיפור הריכוזיות של התעשייה.

רון תומר: חבר הכנסת קושניר, אני מוכן לאתגר אותך ושאתה תבוא ותציג לי שניים–שלושה ענפים, אבל לא ברמה הכללית של למשל מזון.

רון תומר: בואו נראה אם הוא באמת ריכוזי.

רון תומר: אני לא יודע אם החברות שלי יסכימו לגלות אבל תראה באיזה מחיר הן מוכרות את המוצר ובאיזה מחיר הוא נמכר לצרכן.

רון תומר: השאלה אם הריכוזיות היא בייצור או בשיווק.

ינון אזולאי: הוא צודק.

ינון אזולאי: למשל בירקות החקלאים יכולים למכור את המוצר ב-30% מן הערך.

ינון אזולאי: זה מגיע לצרכן ובשרשרת שזה עובר עד שזה מגיע אליך למקרר אתה משלם עוד 70%.

רון תומר: אם תוזיל את ה-30% ל-27%, זה יעשה את ההבדל?

רון תומר: אני בעד, אם אפשר להוזיל יש להוזיל, אבל ה-70% זה הבעיה.

רון תומר: צריך לשים לב לדברים האלה כי תמיד שמים את הזרקור על הייצור.

אלכס קושניר: אתה עושה נכון מאוד כשאתה משווה אותנו לעולם.

אלכס קושניר: אולי גם פה כדאי לעשות השוואה לעולם, מה עלות הייצור אל מול עלות המכירה.

רון תומר: יש לנו עוד הרבה גרפים.

רון תומר: כשתעשו דיונים בנושא אנחנו נשמח להציג.

אלכס קושניר: בשביל לפתור את הבעיה צריך להבין אותה.

רון תומר: חבר הכנסת קושניר, אגיד רק עוד דבר אחד לחברי הכנסת הנכבדים.

רון תומר: גם אם אתם חושבים שיש פה ריכוזיות בתחום מסוים, בואו נפתור אותה בתחרות מבית.

רון תומר: נניח שחסרים פה מפעלים לייצור סודה, סתם אני אומר, ולכן מחיר הסודה בישראל יקר.

רון תומר: ניתן תמריץ ונעלה את כמות יצרני הסודה ואז המחיר ירד.

רון תומר: אפשר לפתור את זה אם יש באמת מקום של כשל שוק.

רון תומר: יש לי הרגשה שהבעיה היא לא בהכרח בתעשייה כי ברוב מוצרי התעשייה יש תחרות.

רון תומר: יכול להיות שיש מוצר מסוים, למשל שמישהו רוצה דווקא ז'קט מסוים, אבל במוצרי יסוד אני חושב שהמצב טוב.

ינון אזולאי: יש את הייבוא המקביל.

ינון אזולאי: הסתכלנו על פחית קוקה קולה.

ינון אזולאי: בקורונה נחשפנו לזה.

ינון אזולאי: אתה יכול לקנות את הפחית הזאת, עד עכשיו היית קונה אותה ב-4 שקלים.

ינון אזולאי: פתאום אתה מקבל 4 פחיות ב-10 שקלים.

ינון אזולאי: איך זה קרה?

ינון אזולאי: אומרים לך: לא, זה ייבוא מקביל.

ינון אזולאי: למה?

ינון אזולאי: מה שאני מייצר בארץ אני משלם עליו יקר יותר, ואתה מביא בייבוא מקביל?

ינון אזולאי: אני רוצה לחזק את הארץ, אני רוצה לחזק את התוצר המקומי.

ינון אזולאי: למה כשאני מביא בייבוא מקביל לפעמים אני משלם חצי מחיר?

רון תומר: לפעמים ייבוא מקביל זה עניין של הזדמנויות ויש לך מלאי.

רון תומר: שנית, לפעמים בייבוא מקביל יש כל מיני מגבלות שאין לך בארץ.

רון תומר: מדינות מסוימות, כפי שאמרתי, תחרותיות יותר.

ינון אזולאי: אלה הדברים שצריך לפתור אותם פה.

רון תומר: אני פה כדי לפתור.

אלכס קושניר: אבל לא על ידי חסימה של הייבוא המקביל.

ינון אזולאי: להיפך, זה חלק מן התחרות שצריכה להיות פה.

רון תומר: כבוד היושב-ראש, אני חושב שבניווט כלכלי נכון אפשר להגיע למצב שייבוא מקביל יהיה יקר יותר מאשר הייצור המקורי, אבל בשביל זה בדיוק צריך לעשות את השינויים האלה.

רון תומר: נעלי התעמלות ולא חבל – זה הכול, תזכרו.

אלכס קושניר: נעלי התעמלות של היצרן הישראלי או שאתה תביא נייק?

רון תומר: לצערי לא מייצרים יותר נעלי התעמלות בארץ.

ג'ידא רינאוי-זועבי: בנושא הארנונה העסקית אני רוצה להציע חשיבה.

ג'ידא רינאוי-זועבי: נכון שבמדינת תל אביב ארנונה עסקית זה טונות של מיליארדים בשנה, אבל הכנסה מניבה לרשויות המקומיות, במיוחד בפריפריה באשכולות סוציו-אקונומיים נמוכים, זה חמצן לקופת הרשות המקומית.

ג'ידא רינאוי-זועבי: לכן הייתי מציעה לעשות מתווה דיפרנציאלי.

ג'ידא רינאוי-זועבי: ברשויות עשירות לא צריך לעשות סובסידיה של ארנונה מניבה, ואילו ברשויות חלשות כן לתת אפשרות לקחת כמה שיותר ארנונה.

רון תומר: את תצרי פה אנומליה כי תפגעי בעסקים שדווקא צריכים להגיע לרשויות החלשות.

ג'ידא רינאוי-זועבי: אז צריך לשים תמריצים.

ג'ידא רינאוי-זועבי: אפשר לחשוב על זה.

ג'ידא רינאוי-זועבי: אבל בסופו של דבר בכל הנושא של עסקים וארנונה ושלטון מקומי, מי שמרוויח זה הרשויות החזקות.

ג'ידא רינאוי-זועבי: אני רוצה שאנחנו ניקח בחשבון את הרשויות החלשות.

רון תומר: אני רוצה להסתכל על התמונה הכללית.

רון תומר: החיזוק הכי גדול לרשויות החלשות הוא לייצר שם מוקדי תעסוקה שווים, שמשלמים שכר גבוה.

רון תומר: לכן אל תנסי להסתכל על מוקד תעסוקה כפרה שצריך לחלוב ממנה את הכסף לרשות אלא למצוא את הדרך שהרשות תשגשג בין היתר על ידי זה שהאזרחים ירוויחו יותר והיא תפרח, אבל לא על ידי ארנונה.

ג'ידא רינאוי-זועבי: צריך לתת תמריצים אבל גם להסתכל על זה בצורה יותר רחבה.

רון תומר: דיברנו על פריון.

רון תומר: זה שקף עמוס מאוד שמראה לכם את ממוצע הפריון ב-OECD ואיפה מדינת ישראל נמצאת.

רון תומר: פריון זה תוצר למועסק.

רון תומר: אנחנו חייבים להגדיל את התוצר למועסק.

רון תומר: יש פה שתי דרכים: השקעות במיכון מתקדם יותר, יעיל יותר, מהיר יותר; והעלאת רמת המועסקים – הכשרות, הכשרות, הכשרות.

רון תומר: כל מועסק שיש לו רמה גבוהה יותר מוציא יותר תוצר.

רון תומר: דרך אגב, בזכות זה הוא יכול לקבל יותר שכר כי הערך שלו גבוה למעסיק ולכן זה Win-Win.

רון תומר: זה אחד השינויים שצריך לעשות.

אלכס קושניר: יש כאן גם הרבה בעיה של תשתיות.

רון תומר: יש גם בעיה נוראית של תשתיות אבל זה בכלל סרט אחר.

רון תומר: כשאנחנו מסתכלים על שני פערי הפריון שאמרתי: נושא של הכשרות ונושא של השקעות, הגרף הימני מראה לכם מבחינת השקעות שישראל נמוכה בעשור האחרון לעומת כל המדינות המתקדמות בעולם בהשקעות במכונות וציוד, וכשאנשים אחרים משקיעים ואנחנו לא אז צריך להבין לבד מה קורה, ואותו דבר בחינוך המקצועי טכנולוגי.

רון תומר: חינוך מקצועי טכנולוגי זה לא רק מה שאמרו פעם ללואו של הלואוטק.

רון תומר: במקצועי טכנולוגי היום יש הרבה מקצועות – מפעיל מכונת CNC, רתך אורביטלי שמקבל היום שכר של מעל 20,000 שקל בשנה השנייה לעבודה שלו, זה הריתוך הקר שבו משתמשים היום בחברות ההייטק.

רון תומר: יש המון תפקידים שווים שחייבים להכשיר אנשים אליהם.

רון תומר: כשאין לך אנשים עם כישורים התוצר שלך יורד ואז אתה לא תחרותי.

אלכס קושניר: לגבי הכשרה במכונות וציוד, איך אתה מסביר את זה?

אלכס קושניר: למה לא משקיעים?

אלכס קושניר: זה בסוף החלטה של התעשייה.

רון תומר: אסביר.

רון תומר: בעשור האחרון, חלק מן הצעדים שמשרדי האוצר לדורותיהם עשו, הם דיכאו פה את התעשייה.

רון תומר: כשאני מדבר עם הרבה תעשיינים, הם עובדים ומצליחים אבל הם לא בטוחים שיש אופק תעשייתי במדינת ישראל.

רון תומר: אם אתה חולב את המפעל כמה שאפשר, ונחליט עוד חמש שנים אם הוא קורס, אם אתה תשקיע מחדש או לא, או אם אנחנו נשדרג כל הזמן – לאנשים יש כסף להשקיע אבל לרבים אין את התקווה שהמדינה מאחוריהם לטווח ארוך.

רון תומר: כאשר אתה משקיע בציוד תעשייתי אתה לא רואה את ההחזר בשנה, שנתיים, שלוש אלא תוך שש, שבע, שמונה שנים.

רון תומר: אם המחוקק והממשלה יתנו פה תקווה לאנשים אתם תראו את ההשקעות טסות למעלה.

רון תומר: תראו אפילו, אמנם זה לא היה תקווה אבל זה היה הזדמנות, מה הפחת המואץ עשה.

ינון אזולאי: למה כוונתך בתקווה?

ינון אזולאי: במה?

רון תומר: שיראו שלמדינת ישראל יש מדיניות כלכלית שתומכת תעשייה לאורך זמן, שהיא מורידה רגולציה, שהיא מחזקת, שהיא מעודדת רכש מקומי וכך הלאה, אז אנשים ישקיעו.

רון תומר: יש להם כסף להשקיע.

אלכס קושניר: לא סתם שאלתי את השאלה.

אלכס קושניר: מה שאמרת הוא נכון, המדינה חייבת לעודד תעשייה באיזו תוכנית ברורה.

אלכס קושניר: המדינה חייבת לייצר מדיניות ארוכת טווח כדי שהתעשיינים ירגישו בטוחים שהם נמצאים כאן על קרקע יציבה ככל הניתן.

אלכס קושניר: יחד עם זה, אני חושב שאחת הסיבות להשקעה נמוכה בציוד היא גם היעדר תחרותיות.

רון תומר: לא, לגמרי לא.

רון תומר: בסוף רוב התעשיינים רוצים לייצר לעולם, לא לישראל.

רון תומר: התחרות שלך היא לא במקום הזה.

רון תומר: כדי לפרוץ לעולם אני בתעשיית התרופות מתחרה בהודים שמייצרים לאירופה וארצות הברית.

רון תומר: אין לי אפשרות להעסיק חמישה אנשים על קו ייצור אז אני משקיע בציוד, שבקו האריזה שלי יש שני אנשים במקום חמישה שהיו פעם בקו הישן.

רון תומר: להודים זה לא משנה כי שם ההוצאה לכוח אדם נמוכה.

רון תומר: לכן תזכור שדווקא בתחרות עם העולם ישקיעו.

רון תומר: אחד הגרפים הכי מדאיגים, שאתה רואה את כמות התעשיינים ב-15 השנים האחרונות שפתחו קווי ייצור בחו"ל.

רון תומר: הכמות הזו הולכת וגדלה.

רון תומר: חלק מן התעשיינים אמרו לי: ברגע שפתחתי קו ייצור בחו"ל, את הבא אני כבר על אחת כמה וכמה רואה כמה טוב שם וכמה קשה פה.

רון תומר: אני באתי לפה, חלק מן השליחות הציבורית שלי היא לשנות כיוון.

ינון אזולאי: גם אם יידעו להשקיע במכונות הייצור ובציוד, במקום להחזיק חמישה אנשים יחזיקו שני אנשים.

ינון אזולאי: דיברנו קודם על כך שלשלושה האלה נצטרך לדאוג לעבודה.

ינון אזולאי: אתה מבין שאם אתה מגיע למצב הזה, בסופו של דבר תצטרך להפוך את האנשים למכונות.

רון תומר: שני אנשים על קו הייצור שלי מרוויחים שכר גבוה יותר מאשר הרוויחו בעבר.

ינון אזולאי: עזוב את השכר, אני מדבר על העסקת עובדים.

רון תומר: אותו אדם שנשאר מרוויח שכר גבוה יותר מאשר הרוויח בעבר.

רון תומר: היה לי מפעל ישן עם שתי מכונות.

רון תומר: החלפתי אותן לשתי מכונות חדשות, אפילו מהירות יותר.

רון תומר: צריך להיות יותר תחרותי.

רון תומר: אתה יודע מה קרה בשבוע שעבר?

רון תומר: חנכנו את מכונת האריזה השלישית.

רון תומר: כל מכונה זה 1.5 אירו.

רון תומר: למה?

רון תומר: כי גדל הביקוש ואני מוכר יותר.

רון תומר: עכשיו צריך עוד שני אנשי על הקו החדש.

רון תומר: בסוף זה הרעיון – הרעיון הוא לצמוח מחוזק ולא מאי-יעילות ואז גם מקבלים יותר שכר ואתה עומד לזמן ארוך יותר.

מאיר יצחק הלוי: אני רוצה להגיד את מה שאמרתי גם בדיונים קודמים.

מאיר יצחק הלוי: אני חושב שהקורונה, בצד הטלטלה שטלטלה את כולנו, הייתה גם הזדמנות מצוינת לחשיבה מחדש על כל נושא העבודה.

מאיר יצחק הלוי: אני רוצה להתייחס לעידוד הכשרה מקצועית.

מאיר יצחק הלוי: אני אומר את זה כמחנך.

מאיר יצחק הלוי: אין ספק שחלה נסיגה דרמטית במיתוג של מקצועות התעשייה.

מאיר יצחק הלוי: כבר במוסדות החינוך היום ללמוד מסגרות או רתכות – אתה נכנס לתוך סטריאוטיפ מאוד מאוד מורכב.

מאיר יצחק הלוי: ניסיתי לעשות את זה בעירי אילת, לעודד נתיבים טכנולוגיים.

מאיר יצחק הלוי: הראשונים שבלמו את זה הם ההורים כי נוח יותר להיות תלמיד שלומד במסלולי בגרות משובחים או בנתיבים טכנולוגיים מתקדמים מאוד, ואז פתאום הנישה הזאת מתחילה לייצר פה סטריאוטיפים.

מאיר יצחק הלוי: לכן אני חושב שהמשימה שלכם, ביחד עם משרד החינוך ומשרד העבודה, זו משימה חשובה מאוד, לראות איך מחזירים עטרה ליושנה.

מאיר יצחק הלוי: סיפר לי שר האוצר שאחד המקצועות הכי נדרשים זה חרטים, אין חרטים במדינת ישראל.

רון תומר: חסרים רתכים.

רון תומר: 15,000 שקל מקבל רתך בשנת עבודה שנייה שלו, ורתך אורביטלי מרוויח 25,000 שקל.

מאיר יצחק הלוי: היום כשאתה עושה את מיפוי הצרכים ואחרי זה אתה מציג את זה לבתי הספר, ברוב בתי הספר לימודים טכנולוגיים - - -

אלכס קושניר: זה גם עניין של המשגה.

אלכס קושניר: אל תקרא לזה רתך, תקרא לזה מנהל מערכת ריתוך, ותגרום לכך שזה יהיה תואר ראשון ואז בכלל הסתדרת.

מאיר יצחק הלוי: יש מערכת שלמה שצריכה לתקוף את העניין הזה ולמתג אותו נכון, וגם להראות מה נקודת הקצה.

מאיר יצחק הלוי: נקודת הקצה אומרת שאתה יכול להתפרנס מצוין ולתרום למדינת ישראל ולעודד תעשייה וכן הלאה.

רון תומר: ראשית רציתי להגיד: ברוך הבא לכנסת.

רון תומר: אני שמח שהצטרפת כי מניסיונך כראש עירייה אתה מביא הרבה ניסיון מן השטח, וזה חשוב.

רון תומר: אתה צודק, אחד הנושאים הראשונים כשאפגוש את שרת החינוך בימים הקרובים הוא לראות איך אנחנו מחיים מחדש את החינוך הטכנולוגי.

רון תומר: תראה כמה עורכי דין מסיימים תואר ואז או שאין להם עבודה או שהם עושים חוזים ברמת הסטנסילים, הכלום ובקושי מסיימים את החודש, ותראה לאן מגיעים עובדים בתעשייה.

רון תומר: אנחנו צריכים לשנות את התפיסה.

מאיר יצחק הלוי: יש שני סוכני שינוי: ההורה והמחנך, המורה, מרכז השכבה.

מאיר יצחק הלוי: יש סוכני שינוי שצריך גם אצלם להטמיע את העניין הזה.

רון תומר: את זה אנחנו בהחלט נעלה ונפתח.

רון תומר: דווקא חיברת אותי לנושא קצת שונה, אבל הוא מתקשר לשקף הזה, וזה נושא חשוב מאוד.

ינון אזולאי: לשקף הקודם: שיעור הלומדים בחינוך מקצועי.

ינון אזולאי: ישראל נמצאת מתחת לממוצע ה-OECD.

ינון אזולאי: אתה מדבר על הלומדים?

ינון אזולאי: הרי אנחנו תמיד מתלוננים שאנחנו מייצאים מוחות.

רון תומר: אני מדבר על הלומדים כרגע, לא על מי שנשאר בארץ.

רון תומר: השקף הבא מתחבר למה שאמר ראש העירייה לשעבר.

רון תומר: הקורונה לימדה אותנו שצריך לשנות חשיבה.

רון תומר: אחת הבעיות הכי קשות בשוק העבודה בארץ היא נושא בתי הספר וחופשות התלמידים.

רון תומר: אני יכול להגיד לכם בתור מעסיק, אמנם אני היום לצערי פחות נמצא במפעל בגלל התפקיד הציבורי שלי, בחודש יולי כשהילדים בחופשות ובקייטנות ואצל הסבא והסבתא חצי מן הזמן של העובדים, אם הם לא מוציאים ימי חופשה או חלילה ימי מחלה בשביל להיות עם הילדים, זה בשביל תיאומים טלפוניים.

רון תומר: אתה רואה את העובדים שלך מבקשים לצאת לרגע מקו הייצור לצורך תיאומים: האם לקחת את הילד, מי אוסף אותו, איך אוסף.

רון תומר: אי החפיפה בין החופש הגדול לחופשות של ההורים הוא נורא.

רון תומר: השנה זה יהיה דרמטי כי ב-6 בספטמבר אנחנו יוצאים כבר לחופשות חגי ישראל.

אלכס קושניר: אני לא מבין בשביל מה לפתוח את שנת הלימודים ב-1 בספטמבר.

ינון אזולאי: בחינוך החרדי עשו בחוכמה: יוצאים לחופשה לפני תשעה באב, חוזרים בראש חודש אלול, ואז יש לך חודש של לימודים.

רון תומר: זה בדיוק החוכמה של המגזר החרדי, שאני רוצה להביא אותה לכל המגזר הציבורי.

רון תומר: אני טוען שהחופשים ארוכים מדי.

רון תומר: זה לא טוב לילדים ולא טוב להורים.

רון תומר: אני חושב שצריך לשנות את הקונספט של החופש הגדול.

רון תומר: צריך לעשות חופש גדול באוגוסט ובתשרי.

ינון אזולאי: אגב, ביום-יום אין לכם את הבעיה הזאת, שהילדים מסיימים בשעה 13:00 ומגיעים הביתה?

רון תומר: אז או שיש מסגרת אחרי הצוהריים, בצהרון או משהו כזה, ומסתדרים.

רון תומר: אני חושב שמועד החופש הגדול צריך להשתנות לאוגוסט ותשרי, לא יולי ואוגוסט.

רון תומר: יקוצר קצת החופש, יתגמלו את המורים כנדרש.

רון תומר: להיפך, אני חושב שחשוב שניתן יותר הוראה, אבל לשוק העבודה זה יעלה את הפריון בצורה דרמטית.

רון תומר: ביקש שר האוצר: בואו תבדקו מה אומרים.

רון תומר: עשינו סקר גדול מאוד עם יותר מ-1,000 אנשים.

רון תומר: 76% מן ההורים תומכים בהזזת החופש הגדול, 75% מן ההורים אומרים שהפער הזה בין החופש לימי העבודה פוגע בתפקוד שלהם.

רון תומר: גם להורים זה לא קל, כשאתה בעבודה אתה לא רוצה את כל הבלגן הזה.

ינון אזולאי: הזזה וקיצור או רק הזזה?

ינון אזולאי: יש הבדל.

רון תומר: ההורים רוצים גם לקצר, הזזה וקיצור.

רון תומר: ההורים מעריכים, לפי התוצאות שקיבלנו, בכ-7,000 שקל את ההוצאה השנתית הממוצעת לאותן מסגרות שהם צריכים לתת.

רון תומר: תארו לכם שבתי הספר עובדים ביולי.

רון תומר: פעם דיברו על החום.

רון תומר: קודם כול, חם גם בספטמבר, אבל רוב בתי הספר ממוזגים היום.

רון תומר: מה שהיה נכון פעם לא נכון לעכשיו.

רון תומר: תחשבו איזה יופי יהיה אם חודש יולי יהיה חודש עבודה רגיל, גם להורים וגם לילדים.

רון תומר: באוגוסט כולם יוצאים לחופש, אחרי זה יש תקופה של חזרה ללימודים ואז חודש תשרי, שהוא גם כך חודש של חגים וגשרים ויוצא וחוזר, גם כך הוא חופש.

רון תומר: זה יעלה פריון, זה יחסוך הרבה כסף להורים.

רון תומר: זה דבר שאנחנו חייבים לבצע כאן ועכשיו.

אלכס קושניר: זה גם יתרום להוויה המשפחתית, שהמשפחה תהיה ביחד.

רון תומר: בדיוק.

רון תומר: גם הסבים והסבתות, שנהנים מאוד להיות עם הנכדים, רוצים לעשות את זה מתי שנוח להם ולא מתי שההורים נתקעים.

רון תומר: אני חושב שזה יעשה טוב לכולם.

רון תומר: אם רוצים לקחת פה הובלה, גם שר האוצר וגם ועדת הכספים ביחד יכולים לעשות את המהלך הזה.

רון תומר: אני בטוח שאפשר למצוא פתרון שגם מורי ישראל יראו שזה לא נורא ויתוגמלו על השעות הנוספות שהם יעבדו.

רון תומר: זה יהיה הישג עצום למשק.

רון תומר: אם הקריאה היא למה שהכי מהר אפשר לעשות, שלא צריך לחכות לתקציב המדינה, זה הדבר הזה, כבוד היושב-ראש.

ינון אזולאי: יש לכם הערכת עלויות של זה?

ינון אזולאי: אתה אומר שלא צריך תקציב.

אלכס קושניר: אני בטוח שיש לזה הרבה מאוד עלויות.

רון תומר: אנחנו בשיח עם שר האוצר.

רון תומר: אני חייב להגיד לזכותו שהוא רוצה לקדם את זה.

רון תומר: אנשי הממונה על השכר עשו תחשיבים.

רון תומר: הם לא שיתפו אותי בתחשיבים.

רון תומר: אני חושב שהם יודעים לעמוד בעלויות הללו.

רון תומר: בניירות הפנימיים של האוצר, מבלי שנחשפתי למספרים המדויקים, נחשפתי לשורה התחתונה, שהתועלת למשק גדולה בהרבה מן העלות.

רון תומר: אם משרד האוצר מוכן לשים את הכסף הזה אז כנראה זה – יש דברים שהם כל כך ברורים ולא קרו עד היום.

רון תומר: אמרנו שינוי – בואו נעשה את השינוי, בואו נראה שאנחנו שוברים את הפרדיגמות שתקעו את המשק בהרבה דברים, שפגעו במשפחות, ונקדם את זה.

רון תומר: ירידה בתמריצים ממשלתיים – כל הזמן הסיפור של נעלי ההתעמלות, אני אוהב את הסיפור הזה כי הוא חוזר לנו כמעט בכל שקף – יש לנו 30% מימון ממשלתי במו"פ לעומת ממוצע ה-OECD.

רון תומר: אם תסתכלו על השקף הקטן: ממוצע תקציב רשות החדשנות מן התוצר וממוצע רשות ההשקעות מן התוצר.

רון תומר: אנחנו רואים משמאל, שני החצים זה העשור הקודם, ורואים את הירידה בעשור האחרון.

רון תומר: רשות החדשנות, שהיא כל כך חשובה, אומת ההייטק, אומת כל התארים, ובצדק, היום מקבלת פחות מ-1% מן התוצר, באזור 0.5% מן התוצר.

רון תומר: זה מזעזע, חברים.

רון תומר: מה שלא נשקיע היום לא נקטוף מחר.

רון תומר: לא לנצח ישראל תהיה אומת החדשנות.

רון תומר: נחמד מאוד שאנחנו מתפארים אבל אנחנו מתפארים היום במה שהשקענו בחדשנות לפני חמש ועשר שנים.

רון תומר: אם לא נשקיע היום אז בעתיד המצב ישתנה.

אלכס קושניר: אני לא מבין את הנתון שבריבוע.

אלכס קושניר: מדינת ישראל משקיעה 30% לעומת 100% שמשקיעים ב-OECD?

אלכס קושניר: כלומר 70% פחות?

רון תומר: אנחנו משקיעים שליש ממה שה-OECD משקיעים בחדשנות.

אלכס קושניר: ו-10.4% בישראל לעומת 32% במדינות ה-OECD.

רון תומר: זה ממוצע התמריצים בנושא הזה.

רון תומר: בואו נתקדם, השקפים הבאים הם לגבי העתיד.

רון תומר: תקציב המדינה יגיע אליכם, אני מקווה שבמהרה בימינו.

רון תומר: אני מקווה שבאמת סוף-סוף יועבר תקציב.

מאיר יצחק הלוי: יש לכם התייחסות לתקציב?

רון תומר: הקמנו צוות ביחד עם משרד האוצר, המנכ"ל שלי עם המנכ"ל של משרד האוצר, רמי בלינקוב, שהוא מנכ"ל ראוי ואיש רב ניסיון.

רון תומר: עם הצוותים המקצועיים אנחנו נבנה עבודה ביחד.

רון תומר: אתה יודע, עם האוצר לא תמיד כל הדעות מתאימות.

רון תומר: תפקיד הכנסת, תפקיד הוועדה הזאת לפעמים לאזן את הדברים מתוך ראייה ציבורית.

רון תומר: אלה ששת הצעדים שינחו אותנו בכל דבר, גם בדיונים עם האוצר וגם פה בוועדה, תיכף אפרט אותם: חזק, זול, פשוט, חדשני, מקצועני וירוק.

רון תומר: אלה ששת היעדים שאם נעמוד בהם בתקציב, גם לגבי הסקטור העסקי, גם לגבי התעשייה, לגבי המסחר ולגבי החקלאות אנחנו נצליח להגשים יעדים של חזרה.

רון תומר: אתם זוכרים את המכנה והמונה שעליהם דיברתי?

רון תומר: שהמכנה יגדל, התוצר יגדל ונגיע מהר מאוד חזרה ליעדי מאסטריכט.

רון תומר: נעבור בשישה שקפים מה צריך לעשות פה.

רון תומר: מבחינת חזק – אנחנו צריכים לחזק את החוסן הלאומי הכלכלי שלנו.

רון תומר: יש פה חמישה פרטים.

רון תומר: משיכת השקעות – גם השקעות מחו"ל, כבוד היושב-ראש, לשאלתך.

רון תומר: בשביל להיות אטרקטיביים למשקיעים מחו"ל צריך לייצר פה את סביבת הרגולציה.

רון תומר: חזרתי בשבוע שעבר מנסיעה לאבו דאבי ודובאי וזה פשוט מדהים.

רון תומר: דובאי היא בירת הסחר, כולה מאוד מאירת פנים.

רון תומר: אבל אבו דאבי – שם יושב הכסף.

רון תומר: אתה רואה, לא חסר להם כסף, הם מתאבדים בשבילך.

רון תומר: אני לא מדבר על אפס מס, אפס מס לא נוכל לתת פה.

רון תומר: הם אומרים לך: תגיע לכאן עם כל השקעה שתביא לנו.

רון תומר: משקיע ירד מן המטוס, יפגוש אותו נציג הממשל של אבו דאבי והוא יהיה איש קשר שלו.

רון תומר: אתה צריך לפתוח חברה – הוא פותח את החברה; אתה צריך אישור, כמו בארץ, של השב"כ המקומי למשקיע זר – הוא דואג לך תוך שלושה שבועות שזה יהיה; אתה רוצה שטחים – תוך שבוע הוא יקרא את הצרכים, יכין לך מצגת ואתה תקבל את הכול; אתה צריך לסגור דברים, אתה צריך לגייס עובדים – הוא ידאג לגייס לך את העובדים.

רון תומר: בן אדם אחד.

אלכס קושניר: גם בארץ זה קורה, לא? ...

רון תומר: בארץ זה הפוך, בן אדם אחד עובד מול הרבה רגולטורים.

ינון אזולאי: כאן מחכים לך ביציאה, מתי תצא.

רון תומר: כשבאתי לאבו דאבי אמרתי להם: דבר אחד נורא מדאיג אותי.

רון תומר: אני באתי כנשיא התאחדות התעשיינים כדי לקדם שיתוף פעולה.

רון תומר: אני מרגיש שאתם רוצים שאני אהיה נשיא ייצוא התעשייה, לא נשיא התאחדות התעשיינים.

רון תומר: את זה הם הבינו ואמרו: לא, נעשה פסי ייצור שניים, נעשה פה האבים וכולי.

רון תומר: אבל למען האמת, נורא מפתה.

רון תומר: לולא הייתי ציוני הייתי מתפתה.

רון תומר: ואני חושב שהציונות הכלכלית חשובה מאוד.

קריאה: יש גם מבחני תוצאה בסיפור המדהים הזה?

רון תומר: זה תהליך ארוך.

רון תומר: עם תעשיות ישראליות זה ייקח זמן.

קריאה: הסיפורים מדהימים, כמעט מרגשים.

רון תומר: אני מסתכל על מה שקורה בעולם ואני רואה היום איך כל חברות התרופות שאני עובד איתן מן העולם, הכול נעשה דרך דובאי ואבו דאבי, כל ההאבים.

רון תומר: גם אם הם מייצרים בהודו המחסנים עברו לאבו דאבי, ה-איי-פי רשום באבו דאבי או בדובאי, הקופרייט – אתה יודע כמה מתחרים הודים שלי פגשתי שיושבים היום בדובאי ועובדים משם?

רון תומר: אתה רואה את זה.

רון תומר: זה יעבוד עלינו גם.

ינון אזולאי: בגלל התמריצים?

ינון אזולאי: בגלל שכוח האדם זול יותר?

רון תומר: בגלל השיטה, שהיא מאוד ידידותית לעסקים: רק תבוא ותעבוד.

רון תומר: למה?

רון תומר: כי מדובר שם על אמירויות, שלחלקן אין נפט, ובחלקן יודעים שהנפט ייגמר.

רון תומר: הם מבינים שבסוף הכוח שלהם יבוא מכלכלה וצריך לקדם את זה.

רון תומר: בישראל להיפך, בישראל מסתכלים על התעשייה ועל המסחר ואומרים: בואו נחלוב אותם.

ינון אזולאי: אתה יודע למה, כי בישראל מחכים לנפט.

ינון אזולאי: זה בדיוק הפוך ממה שאתה אומר שקורה שם.

רון תומר: גם כשגילינו גז הוא עוד לא מגיע ליותר מחצי מן המפעלים.

אלכס קושניר: כמה רגולטורים צריך, 29 רגולטורים בשביל לקבל רישיון לגז?

רון תומר: שיא הסיפור זה חיפה, יש שם ראשת עיר, מבלי כרגע לתת לה ציונים, שמאוד רוצה ירוק.

רון תומר: מפעלי תעשייה בחיפה רצו להתחבר לגז, קיבלו אישור חפירה אבל נדרש אישור מיוחד כשרוצים לחפור מתחת לכביש.

רון תומר: היא סירבה לתת להם.

רון תומר: שאלו אותה: למה?

רון תומר: את הרי רוצה ירוק.

רון תומר: היא אמרה: לא, אני לא רוצה שיהיו פה המפעלים.

רון תומר: אז היא מעדיפה שהם יעבדו על מזוט אבל היא לא תיתן לגז להגיע אליהם, ואני צריך לגשת בסוף, אחרי לחץ שלי, שוועדה עליונה במשרד האוצר תצטרך לעשות אובר-רולינג לראש עיריית חיפה ולתת אישור שיחפרו כדי שהגז יגיע למפעלים.

רון תומר: זה ראש עיר ירוק שרוצה שהעיר תהיה כל כך ירוקה עד שהוא מונע את הגז.

ינון אזולאי: זה בגלל שהיא ראש עיר באמת ירוקה.

אלכס קושניר: אגיד בסוגריים, גם הגז הטבעי עדיין פולט הרבה מאוד פחמן.

רון תומר: יש יותר ירוק ממנו אבל עדיין אפשר להתקדם.

רון תומר: אנחנו מדברים פה על ייצור חוסן.

רון תומר: אני לא רוצה לקחת יותר מדי מזמנכם.

רון תומר: הגדלת ההשקעה במו"פ; חיזוק הייצוא – בסוף אנחנו מדינה של 9 מיליון אנשים.

רון תומר: העולם הוא גדול.

רון תומר: אם אנחנו נדע להיות תחרותיים מול העולם ולחזק ייצוא זה חשוב; תשתיות – אחד הדברים ששר האוצר רוצה להאיץ זה בניית תשתיות, גם כדי לייצר הגדלה של התוצר אבל גם, בין היתר, כדי שנוכל להיות ארץ יותר מתקדמת – תשתיות דיגיטליות, תשתיות בכבישים, תשתיות בתעבורה, כל הדברים האלה; העדפת תוצרת הארץ – רבותי, מדברים הרבה על העדפת תוצרת הארץ, אם נכון או לא נכון לעשות.

רון תומר: קודם כול, הקורונה לימדה את כל העולם שצריך להעדיף תוצרת מקומית.

רון תומר: טראמפ ידע את זה לפני הקורונה, ביידן המשיך את זה, אבל מרקל, ג'ונסון וכל האחרים עשו ניו-דיל כדי להגדיל תוצרת מקומית.

רון תומר: אם נבנה פה תשתיות והכול ניתן ליזם סיני להביא מוצרים מסין, עשינו אחלה ניו-דיל לסין.

רון תומר: גם כך הכלכלה שלה טובה.

רון תומר: אנחנו צריכים לדעת לכוון את זה לפה.

רון תומר: אם ניתן תעדוף לתוצרת הארץ, לא תעדוף גדול, זה כסף קטן שמחזיר את עצמו.

רון תומר: אפשר לערוך על זה דיון שלם, כבוד היושב-ראש.

רון תומר: הוא מחזיר את עצמו בשכר של עבודה, בנושא של מסים עקיפים אחרים שאנחנו משלמים ובזה שהתעשייה מתפתחת.

רון תומר: אגיד גם דבר אחד לוועדה, וזו הגישה שלי קדימה: לא לנצח אני רוצה לחיות על חרבי, לא לנצח אני רוצה לחיות על העדפה.

רון תומר: כשאנחנו נצליח להשיג את הורדת הרגולציה, את הורדת יוקר הייצור פה, אני בטוח שהתעשייה לא תצטרך העדפה.

רון תומר: אבל כשהתחרות לא שווה ההעדפה הזאת חשובה מאוד.

רון תומר: במשרד האוצר במסגרת הפקידות, הצוות המקצועי באגף התקציבים, אני יודע שיש לנו מחלוקת קשה מאוד.

רון תומר: הם מסתכלים פר שקל.

רון תומר: אבל דווקא הכנסת היא המקום לפעמים לאזן, להסתכל על המסר החברתי, על מסרים אחרים ולעשות איתנו את העסקה הנכונה, שלא נקבל העדפה עיוורת, לא נקדם פה אי-יעילות אבל נדאג שהמשק יהיה יעיל, ועד אז ניתן את ההעדפה כדי שלא נגיע למצב שהוא יהיה יעיל אבל כל התעשייה כבר לא פה.

רון תומר: אנחנו מדברים על הגברת ביקושים בשוק המקומי.

רון תומר: יש נושא חשוב מאוד שאני שמח ששר האוצר כנראה מתקדם אליו, וזה ביטול הפטור לייבוא, המע"מ לייבוא עד 75 דולר.

רון תומר: היום יש עיוות נורא:

רון תומר: אם אני קונה את הז'קט הזה מחו"ל והוא עולה 70 דולר אני לא משלם מע"מ, אך אם אקנה אותו מסוחר בדרום תל אביב בחנויות הטקסטיל אשלם מע"מ.

רון תומר: זה נותן לי תמריץ לא לקנות בארץ, זה מעוות את העניינים, זה לא הגיוני בעליל.

רון תומר: הוא גם נותן תועלת לא שווה מכיוון שלא כל אזרחי ישראל קונים באינטרנט: יש מגזרים שלא קונים באינטרנט, יש שכבות גיל שלא קונות באינטרנט, מבוגרים הרבה פחות קונים באינטרנט.

רון תומר: אבל זה באמת פוגע בעסקים פה.

רון תומר: למה שהדברים האלה יהיו בצורה לא שווה?

רון תומר: הוא גם עולה היום 1.7 מיליארד שקל למדינת ישראל.

מרב דוד: אני יכולה להעיר הערה קטנה?

מרב דוד: אני סמנכ"לית לובי 99.

מרב דוד: רק היום פורסמו נתונים של רשות הדואר על עלייה של יותר מ-100% בחבילות בגלל אותו פטור, של 75 דולר, דווקא באוכלוסייה חרדית, באוכלוסייה ערבית ובפריפריה.

מרב דוד: הפטור הזה בסופו של יום הוא לא בסכומים גדולים.

מרב דוד: הסכומים שהתפרסמו היום על חיסכון על ידי משרד האוצר הם, על פי כל הבדיקות שלנו, זניחים לחלוטין.

אלכס קושניר: 1.7 מיליארד שקל.

מרב דוד: זה לא יחסוך הרבה, ומצד שני זה טריגר משמעותי מאוד לתחרות.

מרב דוד: הכי טוב לראות את זה בעולם של תחפושות לילדים לפני פורים.

אלכס קושניר: יש משהו במה שאת אומרת, אבל את מייצרת פה תחרות שאינה הוגנת.

אלכס קושניר: מצד אחד, יש לך יצרן - - -

רון תומר: לא יצרן, אפילו סוחר שמביא את אותו מוצר מחו"ל.

מרב דוד: נכון, אבל מי נלחם בזה?

מרב דוד: הקניונים ורשתות גדולות.

אלכס קושניר: לא, לא.

רון תומר: לא, יש הרבה עסקים קטנים שנפגעים.

אלכס קושניר: חבר'ה, אני לא רוצה לפתוח את הדיון הזה פה.

אלכס קושניר: אני בטוח שנחזור לזה ונדבר על זה לעומק.

אלכס קושניר: אני מבין את המחלוקת.

אלכס קושניר: אנחנו נטפל בה.

רון תומר: אגיד בקצרה, כן, נכון שאצל אוכלוסיות מסוימות ראו גידול אבל הם היו שוליים.

רון תומר: לגדול מ-10 ל-20 זה קל, מ-2,000 ל-4,000 זה קשה.

רון תומר: בגידול ב-100% הם עדיין שוליים.

רון תומר: אבל אם את רוצה לתת את ההטבה הזאת – אני הצעתי לשר האוצר משהו אחר, ואני לא יודע אם הוא ירצה.

רון תומר: משרד האוצר חושב שההטבה הזו מסתכמת ב-1.7 מיליארד שקל.

רון תומר: 1.7 מיליארד שקל זה המע"מ שכל אזרחי ישראל משלמים על חשמל.

רון תומר: בואו נחזיר את המע"מ הזה ונוריד את המע"מ על חשמל.

רון תומר: זה ייתן לזקנים, זה ייתן לאוכלוסיות שלא מזמינות ופחות נגישות, לפריפריה שלא קונה.

רון תומר: לא לרמת השרון ותל אביב, שהילדים שלי קונים ואלה המקומות שבאמת יש בהם צריכה מוגזמת.

רון תומר: זה יהיה הרבה יותר שוויוני.

רון תומר: את רוצה שוויון ולקדם – אין לי בעיה, בואו נחליט שמה שחסכנו פה יינתן למקום אחר.

רון תומר: זה ייתן תחרות הוגנת, אבל אם נוריד מע"מ על חשמל אז – אנשים מבוגרים בני 70 ומעלה כמעט לא קונים באינטרנט היום, ולכן הם יקבלו את ההטבה הרבה יותר.

רון תומר: מרב, אני מוכן להגיע גם להסכמה כזאת אם האוצר יהיה מוכן לגלגל את זה להטבה אחרת.

רון תומר: בחשמל אין חשש שירמו, זה לא שמישהו יכול לסחור בהטבה.

ינון אזולאי: רק בתנאי שאתה מוריד עוד איזה משהו קטן גם מחברת החשמל.

ינון אזולאי: בחשמל אתה מפחד לגעת.

ינון אזולאי: אני רוצה להוריד גם מחברת החשמל עצמה, לא רק מן המע"מ.

רון תומר: אני רוצה להוריד עלויות אנרגיה.

רון תומר: ינון ומרב, תזכרו דבר אחד, אתם מדברים על תחרותיות – המע"מ זה מס של המדינה, זה לא של הסוחר.

רון תומר: תדברי עם סוחרי הטקסטיל הקטנים ביפו ובדרום תל אביב, הם לא יכולים להתחרות עם הייבוא של המוצרים מסין.

רון תומר: לכן זה יגרום לצדק.

רון תומר: אני מקווה ששר האוצר יאמץ את זה.

רון תומר: אני כן מוכן לניו-דיל, להחליף את זה בהטבת מע"מ במקום יותר חברתי, אפשר לעשות את זה כך.

ג'ידא רינאוי-זועבי: לגבי רכש ממשלתי – הסתכלתי על זה קצת ברזולוציה של ערבים וחרדים.

ג'ידא רינאוי-זועבי: אין שם לא ערבים ולא חרדים.

ג'ידא רינאוי-זועבי: צריך להתייחס גם לסוגיה הזאת.

רון תומר: אני מסכים.

רון תומר: אני חושב שחלק מן השוויון בין האוכלוסייה הישראלית יהודית לאוכלוסייה הישראלית ערבית למשל צריך להיות בעידוד התעשייה באזורים ערביים.

רון תומר: זה ייתן שם הרבה שוויון.

רון תומר: יש לנו כל מיני הצעות על השקעה ועל פיתוח אזורי תעשייה באזורים ערביים.

רון תומר: באזורים ערביים הרבה מן התעשייה נמצאת בתוך הערים חנוקה, מנצרת ועד ישובים אחרים.

רון תומר: תפתחו אזורי תעשייה, אני מדבר על הממשלה, נוציא לשם תעשיות, נגביר שם תעסוקה.

רון תומר: אצל החרדים זה שונה, אצלם זה לא התעשייה במרכזים החרדיים אבל כן להביא תעסוקה למרכזים החרדיים, שגם אם האישה לא תצא מן הישוב, כי זה אורח החיים החרדי, אפשר להנגיש אותה לעבודה מן הבית, אפשר להנגיש אותה לעבודה ממרכז באותה עיר, לא חייבים להיות במקום העבודה.

רון תומר: זול – חייבים שישראל תהיה תחרותית, להוריד הוצאות מוניציפליות.

רון תומר: אני מדבר גם על הורדת עלויות עבודה, אבל חס וחלילה אני לא מתכוון להורדת שכר או לשום דבר כזה.

רון תומר: אני מדבר על כל מיני שינויים בחלק מחוקי העבודה שקשים מאוד היום.

רון תומר: למשל חוק ימי מחלה באינטרנט – תעשו סקר ותראו בימי גשר, כאשר יש יום עבודה בין ערב חג לשבת, כמה אנשים מדווחים על מחלה, או כמה אנשים מדווחים על מחלה כאשר יש להם ויכוח עם המעסיק, לוקחים שבוע מחלה כדי לנוח.

אלכס קושניר: זה נושא למחקר של משרד הבריאות.

רון תומר: זה לא רק נושא למחקר של משרד הבריאות.

רון תומר: זה נושא כלכלי ישיר.

רון תומר: עלויות המים, מסים, תמיכה ישירה בחקלאות ועוד הרבה דברים חשובים.

רון תומר: פשוט – הורדת רגולציה; רישוי עסקים פשוט; RIA אמיתי; מדרג לעסקים קטנים ובינוניים כדי להקל עליהם, כי בעוד שעסק גדול יש לו מיליון יועצים והוא יודע להתמודד עם המכשולים, עסק קטן לא יכול; גוף שמתכלל את הרגולציה.

רון תומר: חדשני – תזכרו דבר אחד: כולם מדברים על ישראל בתור סטרט-אפ ניישן.

רון תומר: אני אומר קבל עם ועדה: אני לא רוצה להיות סטרט-אפ ניישן.

רון תומר: סטרט-אפ ניישן ממציאה המצאות נפלאות, מוכרת אותן לעולם בהרבה כסף בהכנסה חד-פעמית והעולם נהנה מן הייצור שלהן.

רון תומר: אני רוצה להיות סקייל-אפ ניישן.

רון תומר: אני רוצה חברות שלמות שפיתחו את המוצר ולדאוג לזה ואפילו לחייב אותן, אם הממשלה השתתפה בפיתוח, לעשות את כל המסלול, שהייצור יהיה פה, ואז גם נהנה מן התוצר לאורך זמן.

רון תומר: אתה לא רוצה אקזיט חד-פעמי, אתה רוצה לחיות ממנו בהמשך.

ינון אזולאי: לא כולם כך, יש מי שרוצים אקזיט חד-פעמי.

רון תומר: האנשים, אבל לא המדינה.

ינון אזולאי: בעלי העסקים.

ינון אזולאי: אני מסתכל על ראש הממשלה שלנו – לקח אקזיט חד-פעמי והנה הוא ראש הממשלה.

רון תומר: שילוב תשתיות דיגיטליות והגנת סייבר – המון עסקים היום לא מוגנים מספיק וההתקפות פה קשות.

רון תומר: בואו נעודד את התעשייה הישראלית, שיש חזקה בסייבר וכולי; הגדלת השקעות במו"פ.

רון תומר: מקצועני – דיברנו הרבה על הכשרות, לא אכנס לזה עוד פעם.

רון תומר: יש לנו המון תוכניות להכשרות ואני מקווה שיש לנו פרטנרים בנושא הזה.

רון תומר: ירוק – יש מחשבה שתעשייה לא רוצה להיות ירוקה, אז אני אתקן לכם.

רון תומר: כשבאתי אמרתי דבר אחד: אני לא יודע מה היה, אני חושב שגם לא היו בעיות בעבר.

רון תומר: אני הולך לעשות את התעשייה כמה שיותר שקופה וכמה שיותר ירוקה.

רון תומר: אבל צריך לזכור: מס פחמן למשל, אני אומר תרתי משמע שאני בעד החלת מס פחמן במדינת ישראל, לא מתנגד, אך יחד עם זה צריך איזונים.

רון תומר: מה זה איזונים?

רון תומר: שאם היום אני מתחרה בישראל עם מוצר מפלדה, יש לי תחרות מטורקיה ושם אין מס פחמן.

רון תומר: צריך, כפי שהאירופאים עושים, להטיל מס גבולות.

רון תומר: כשאתה מביא מוצר ממדינה שלא מטילה מס פחמן – הרי הפחמן בסוף נזרק לכל העולם, זה לא שאם הוא פולט פחמן רק הטורקים סובלים אלא גם אני סובל – אז שיהיה מס גבולות שישווה את המחיר וכך המדינה תרוויח פעמיים: התחרות תהיה הוגנת ואת הכסף על מה שהוא מזהם בפחמן אנחנו ניקח אלינו למדינת ישראל.

רון תומר: אותו דבר אופסט לייצוא – אם אני וטורקי מתחרים למשל על מכרז בניגריה שלא דורשת מס פחמן אבל היצרן שלי משלם מס פחמן אז רק על הייצור לניגריה הוא יקבל החזר על מס הפחמן שהוא שילם כדי שהוא יוכל להתחרות עם הטורקי שלא שילם.

רון תומר: לכן אני אומר:

רון תומר: אני בעד מס פחמן אבל לעשות את כל האיזונים בו-זמנית ולא אחר כך, כי זה לא יקרה.

רון תומר: דרך אגב, זה לא המצאה שלי: אירופה עושה את זה, ארצות הברית עושה את זה.

רון תומר: אני מפחד שבישראל נרוץ למס פחמן ונשכח את האיזונים ואת זה חשוב שהוועדה הזאת תדע לשמור.

רון תומר: אקרא את השקף האחרון כי הוא אומר הכול: האתגר המרכזי כעת הוא החזרת המשק כולו לצמיחה ויצירת מקומות עבודה איכותיים.

רון תומר: ענפי התעשייה, ההייטק, המסחר והחקלאות הינם מחוללי הצמיחה המרכזיים אשר יובילו את המשק לצמיחה ולשיקום שוק התעסוקה והעלאת הפריון.

רון תומר: הם יגדילו את התוצר.

רון תומר: אנחנו פה אתכם ביחד כדי להוביל את המשק לצמיחה.

רון תומר: נשיאות המעסיקים והעסקים תהא שותפה של הוועדה, של הממשלה, לכל מהלך אשר יביא לכך.

רון תומר: אנחנו גם נהיה המגדלור שיראה את הדרך.

רון תומר: אני מקווה שלא כפי שהיה בקורונה, ההצעות שלנו יובן שהן באות לא רק מן האינטרס שלנו.

רון תומר: נכון, אנחנו בעלי אינטרסים, אבל לפחות אני מחויב להסתכל על כל דבר גם בראייה משקית, ואני אומר את זה לפרוטוקול.

רון תומר: אבוא ואציע ולפעמים יצטרכו קצת לעזור מול פקידי האוצר ומול הפוליטיקאים האחרים.

רון תומר: אני מקווה שהוועדה שלכם תהיה רתומה לנושא כי אני יודע שהיסטורית ועדת הכספים לדורותיה ראתה איתנו דברים עין בעין.

רון תומר: מהיכרותי, אמנם הקצרה, איתך אני בטוח שזה ימשיך כך.

ינון אזולאי: היית צריך להוסיף שקף: תודה על ההקשבה.

רון תומר: ינון, כי אתם הייתם בהפרעת קשב, שאלתם אותי הרבה, וזה הרבה יותר טוב, דרך אגב, שתדע.

אלכס קושניר: רון תומר, המון תודה לך.

אלכס קושניר: קיבלנו הרבה מאוד מידע והרבה מאוד כיווני מחשבה.

אלכס קושניר: חברי הכנסת, אם אתם רוצים לומר כמה מילים לסיכום, בבקשה.

ג'ידא רינאוי-זועבי: אני רוצה להתייחס אל מה שחבר הכנסת ינון אזולאי העלה בתחילת הדיון בנושא הסיור לאביתר ולהשתמש במילה "כובשים".

ג'ידא רינאוי-זועבי: אני רוצה להזכיר לך, אם שכחת, את פסק ההלכה של הרב עובדיה יוסף ז"ל על מסירת שטחים תמורת פיקוח נפש.

ג'ידא רינאוי-זועבי: זה חשוב מאוד.

ינון אזולאי: את רוצה לקרוא את כל פסק ההלכה?

ג'ידא רינאוי-זועבי: לענייננו, לדיון הזה ובכלל, בתעשייה מילת המפתח היא Inclusion, כמה שיותר לשלב מגזרים בחברות ובתעשייה, אוכלוסייה שבאופן אינהרנטי מודרת שנים רבות, אם זה בפריפריה הסוציו-אקונומית, אם זה החברה הערבית, אם זה החברה החרדית.

ג'ידא רינאוי-זועבי: שם אפשר למצוא פנינים ואפשר לשפר את מצב המשק.

רון תומר: אגיד בשתי מילים: המסר שלך הוא המסר שלי.

רון תומר: יש לי הערה רק על המילה מודרת – הדרה בדרך כלל נעשית בכוונת מכוון.

רון תומר: אני חושב שאין פה כוונת מכוון, אבל צריכה להיות היום כוונת מכוון הפוכה, לקחת את כל אותן אוכלוסיות שפחות משולבות ולהכניס אותן בכוח פנימה, לייצר את התעשייה שם, וכך הלאה.

רון תומר: זו ההערה היחידה.

מאיר יצחק הלוי: מילת המפתח מבחינתי היא חינוך.

מאיר יצחק הלוי: צריך להשקיע כבר בראשית צמיחת הילד בנושא התעשייה.

מאיר יצחק הלוי: התעשייה סובלת מדימוי לא נכון.

מאיר יצחק הלוי: אני מדבר על התעשייה הרב-ממדית, רב-תכליתית.

מאיר יצחק הלוי: זה דבר אחד.

מאיר יצחק הלוי: דבר שני, אני רוצה לבקש ממך, אבקש את זה כמובן מחבריי בהמשך, אני בא מחבל ארץ שקוראים לו הערבה שמהווה 19% משטח המדינה, שבו גרים פחות מ-1%.

מאיר יצחק הלוי: בחבל הארץ הזה היום יש גם שדה ימי וגם שדה יבשתי שיודע לשנע ייצוא לכל העולם.

מאיר יצחק הלוי: אני חושב שהגיעה העת שגם אתם תהיו שותפים לעודד באזור הזה תעשייה וכך להפריח את השממה, לייצר עוד מקורות תעסוקה ולעשות את הדברים הטובים למדינת ישראל.

מאיר יצחק הלוי: הפיזור הזה יכול להיות טוב.

מאיר יצחק הלוי: יש היום את שדה רמון שיודע להטיס כל מטוס לכל יעד בעולם, ויש נמל שצריך לתת לו חיים.

רון תומר: אני מבטיח להשתדל.

רון תומר: אבקש פגישה אישית איתך, אנחנו נשב ונחשוב איך עושים את זה.

רון תומר: החיסרון היחיד של הערבה, שהיא אזור מקסים, שירתי שם, אני חושב שזה האזור הכי יפה במדינת ישראל, הוא הנגישות שלו למרכז הארץ, גם מבחינת כבישים ולצערי גם מבחינת קו רכבת.

רון תומר: היה רצוי שבמסגרת קידום התשתיות זה יידון כי אם יהיו תשתיות יהיה הרבה יותר קל.

ינון אזולאי: רק משהו קטן.

ינון אזולאי: בשקף 13, לגבי יוקר המים ב-26% לתעשייה לעומת אירופה, אני לא יודע אם מדובר על התעשייה או לא אבל אתמול יאיר ויינרב פרסם שמרכז המחקר והמידע של הכנסת מעלה כי מחירי המים בישראל בהשוואה ל-42 מדינות בעולם ירדו ב-8.8%.

ינון אזולאי: כלומר גם אחרי הירידה אנחנו עדיין יותר יקרים?

רון תומר: כן.

ינון אזולאי: זה מדהים.

ינון אזולאי: ירדו מכל העולם ב-8.8% ואנחנו עדיין יוקר יקרים ב-26%.

ינון אזולאי: כלומר אם לא היו יורדים היינו יקרים כמעט ב-38%.

ג'ידא רינאוי-זועבי: כל נושא התפלת מים לא מסייע?

רון תומר: זה פחות רלוונטי בהקשר הזה כי התפלת מים היא רק למגזר מסוים, היא מגיעה הרבה יותר לחקלאות.

רון תומר: מים מותפלים הם יקרים עוד יותר ולכן הגידול בהיקף ההתפלה לא יוריד את מחיר המים.

רון תומר: מים מותפלים הם מים יקרים ורק באין ברירה אנחנו משתמשים בהם.

מרב דוד: אדוני היושב-ראש הזכיר את שאלת הריכוזיות.

מרב דוד: אני רוצה להעלות משהו שרלוונטי ממש לימים הקרובים וגם אולי נותן תשובה כלשהי לנושא שנשיא התאחדות התעשיינים לא התייחס אליו למרות שיש השפעה גם על העלויות שלו, השפעה משמעותית.

מרב דוד: בימים הקרובים ממש, אולי בשבועות הקרובים, ייחתם מחדש הסכם הגז בין מאגר תמר לבין חברת החשמל.

מרב דוד: ההסכם שייחתם עדיין משאיר את מחיר הגז גבוה מאוד בהשוואה לכל המדינות כמונו שיש להן את כל הגז שהן צריכות ולא זקוקות להתבסס על ייבוא.

מרב דוד: אנחנו מדברים על מחיר שיורד מאזור ה-6 וקצת דולר לסביבות 5 דולר על רוב הכמות שתרכוש חברת החשמל.

מרב דוד: לדבר הזה יש כמובן השפעה על יוקר המחיה, יש השפעה על מחיר החשמל שכולנו משלמים, יש השפעה על המחירים שמשלמת התעשייה ובסופו של דבר על מחירי המוצרים.

מרב דוד: הממונה על התחרות קבעה רק לפני מספר שבועות שמונופול הגז, מאגר לווייתן, הפר את מתווה הגז.

מרב דוד: למונופול הגז מותר הכול – מותר לו להפר את חוק התחרות, מותר לו לסגור את הברז לחברת החשמל ולא לספק לה גז.

מרב דוד: הממשלה למרות זאת בכל השנים האלה המשיכה להתנהל על קצות האצבעות, וממשיכה להתנהל על קצות האצבעות מול המונופול.

מרב דוד: גם הוועדה, גם התעשיינים, ואולי תקראו לשר האוצר ולשרת האנרגיה, צריכים להתייחס לנושא הזה.

מרב דוד: כאמור, זה מקום שאפשר לטפל בו מאוד ביוקר המחיה.

אלכס קושניר: אני רוצה לסכם את הדיון בכמה מילים.

אלכס קושניר: קודם כול, שוב תודה רבה על הסקירה.

אלכס קושניר: היה ממצה ומלמד.

אלכס קושניר: זה גם עושה לנו חיבורים עם הסקירות ששמענו בשבוע שעבר.

אלכס קושניר: אני מנסה לסמן Action items.

אלכס קושניר: דבר ראשון, במשך הרבה מאוד שנים יצרנו פה בירוקרטיה לתפארת מדינת ישראל ובזה חייבים להילחם.

אלכס קושניר: אנחנו חייבים להפוך להיות – אמרת מושג שאהבתי מאוד: Business friendly.

רון תומר: בירוקרטיה ורגולציה.

אלכס קושניר: נכון, בירוקרטיה ורגולציה ביחד.

אלכס קושניר: אם אני זוכר נכון, מבחינת נוחות בעשיית עסקים אנחנו נמצאים במקום 86 בעולם.

רון תומר: השתפרנו קצת אבל זה היה בגלל שיפור ברשות המסים, אבל זה היה משהו נקודתי, זה לא היה משהו כללי למשק.

אלכס קושניר: את זה אנחנו חייבים לשנות.

אלכס קושניר: אם הישראלים בורחים החוצה ועושים עסקים בחו"ל זה אומר שאנחנו נכשלנו, לא הם אלא אנחנו.

אלכס קושניר: אנחנו נכשלנו או שאחרים הצליחו טוב יותר.

אלכס קושניר: אם לא נבין שיש פה תחרות על כל יזם, על כל בעל עסק, בסופו של דבר נישאר פה ללא תעשייה והכלכלה שלנו תקרוס.

אלכס קושניר: דבר נוסף שרשמתי לעצמי הוא הסיפור של יוקר הייצור.

אלכס קושניר: אנחנו צריכים לראות איך אנחנו יודעים להוזיל את הייצור.

אלכס קושניר: יחד עם זאת אנחנו חייבים לראות איך אנחנו מייצרים פה תחרות הוגנת גם כלפי חו"ל וגם בתוך הארץ ואיך אנחנו הופכים את הכלכלה שלנו לפחות ריכוזית.

אלכס קושניר: רשמתי עוד כמה נושאים אבל אציין עוד נושא אחד שהוא לפי דעתי חשוב מאוד, זה נושא הפריון הנמוך שיש כאן.

אלכס קושניר: זה קשור גם לתשתיות וגם לחופשות והתאמה לימי הפעילות של בתי הספר.

אלכס קושניר: בכל הנושאים האלה אנחנו חייבים לטפל.

אלכס קושניר: אני מקווה מאוד שהרבה מאוד מן הנושאים שציינו פה, שאתה ציינת וגם שמענו את נגיד בנק ישראל ועוד אנשים, נוכל לטפל בהם כבר בתקציב הקרוב, וגם אם לא אז נמשיך אחר כך.

אלכס קושניר: חברים, תודה רבה לכם.

אלכס קושניר: הישיבה נעולה.